**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Φεβρουαρίου 2021, ημέρα Παρασκευή και ώρα 10.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων». (2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Γεώργιος Πιτσιλής, Διοικητής της Ανεξάρτητης Αρχής Δημοσίων Εσόδων (ΑΑΔΕ), Ειρήνη Υφαντή, Πρόεδρος της Πανελλήνιας Ομοσπονδίας Εργαζομένων Δημοσίων Οικονομικών Υπηρεσιών (ΠΟΕ – ΔΟΥ), Αθανάσιος Γλύκος, Πρόεδρος της Ομοσπονδίας Συλλόγων Υπουργείου Οικονομικών (ΟΣΥΟ), Αντωνία Κασσωτάκη, Πρόεδρος του Πανελλήνιου Συλλόγου Οικονομικών Επιθεωρητών (ΠΣΟΕ) και Δημήτριος Τριμπόνιας, Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα.

Αρχίζει η δεύτερη συνεδρίαση της Επιτροπής. Συνεχίζουμε την επεξεργασία και εξέταση του σχεδίου νόμου του Υπουργείου Οικονομικών με τίτλο «Μισθολόγιο και ζητήματα ανθρώπινου δυναμικού της Ανεξάρτητης Αρχής Δημοσίων Εσόδων».

Σήμερα έχουμε την ακρόαση των εξωκοινοβουλευτικών φορέων. Τον λόγο έχει ο Εισηγητής της Μειοψηφίας, κ. Τρύφων Αλεξιάδης για να θέσει ένα διαδικαστικό ζήτημα.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Επειδή εχθές υπήρχαν δημοσιεύματα σε σχέση με το τι έγινε στην Διαρκή Επιτροπή Οικονομικών Υποθέσεων και ψάχνοντας, βρήκα ότι όλα είχαν πηγή το Αθηναϊκό Πρακτορείο Ειδήσεων, θεωρώ ότι δεν πρέπει το Αθηναϊκό Πρακτορείο Ειδήσεων να διαστρεβλώνει αυτά που λέγονται στην Επιτροπή. Υπάρχουν επίσημα πρακτικά. Το τι είπαμε είναι καταγεγραμμένα εκεί. Η προσπάθεια κάποιων να εμφανίσουν διαφορετικά αυτά που έχουμε πει εμείς ως ΣΥΡΙΖΑ δεν βοηθά την ενημέρωση - σε αυτό θέλω και τη δική σας συνεισφορά - στο να απεικονίζει την πραγματικότητα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κύριε Αλεξιάδη. Είναι προφανές ότι από τη στιγμή που έχουμε επίσημα πρακτικά δεν μπορεί να διαστρεβλωθεί οτιδήποτε από αυτά τα οποία είπατε. Αυτό είναι απολύτως ξεκάθαρο και αυτό ισχύει προφανώς και για όλους τους συναδέλφους.

Αρχίζουμε με τους προσκεκλημένους. Τον λόγο έχει ο κ. Δημήτριος Τριμπόνιας, Πρόεδρος της Ομοσπονδίας Τελωνειακών Υπαλλήλων Ελλάδας.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Καλημέρα.

Ευχαριστούμεπάρα πολύ για την πρόσκληση και πριν εισέλθω στην ουσία του σχεδίου νόμου θα ήθελα να κάνω δύο παρατηρήσεις. Ότι το σχέδιο αυτό που έχει κατατεθεί στη Βουλή δεν έχει καμία σχέση με το σχέδιο που είχε τεθεί σε διαβούλευση. Είναι τελείως διαφορετικό. Επιπρόσθετα, πρώτη φορά, τουλάχιστον εγώ, βλέπω ότι το σχέδιο αυτό, αν πραγματικά ψηφιστεί δεν θα έχει άμεση εφαρμογή, όπως γνωρίζουμε, αλλά με απόφαση του Υπουργού και του Διοικητή της Ανεξάρτητης Αρχής μπορεί να παραταθεί η έναρξή του.

Έχω να επισημάνω ένα βασικό πράγμα ότι στην Ανεξάρτητη Αρχή δεν υπάρχει κανένας ουσιαστικός διάλογος και η Ανεξάρτητη Αρχή μεθοδευμένα, τουλάχιστον από την ίδρυσή της και σταδιακά προχωρώντας, προσπαθεί να απορυθμίσει και να αμφισβητήσει είτε το δημόσιο χαρακτήρα του Υπουργείου Οικονομικών και της Τελωνειακής Υπηρεσίας είτε να απορυθμίσει στο σύνολό του τις εργασιακές σχέσεις. Και αυτό το νομοσχέδιο σε συνέχεια των προηγούμενων, απαντάει σε αυτό το σχεδιασμό.

Θεωρούμε ότι το εν λόγω σχέδιο δεν έχει επεξεργαστεί ούτε από παράγοντες της Ανεξάρτητης Αρχής ούτε από το Υπουργείο Οικονομικών. Είναι ένα σχέδιο που επιβάλλεται από τους θεσμούς, από το 2018 τουλάχιστον και μετά και γίνεται μια προσπάθεια να αμφισβητηθεί ο δημόσιος χαρακτήρας των υπηρεσιών του Υπουργείου Οικονομικών και κυρίως της Τελωνειακής Υπηρεσίας και των τελωνειακών υπαλλήλων που εκπροσωπώ.

Θέλω να πω ότι στην κορύφωση της πανδημίας και χωρίς εμείς να έχουμε τη δυνατότητα να ασκήσουμε τα συνταγματικά μας δικαιώματα μέσα από απεργιακές κινητοποιήσεις, τις οποίες μπορούμε και θα τις κάνουμε, αλλά και κινητοποιήσεις, η Κυβέρνηση φέρνει εσπευσμένα ένα σχέδιο νόμου, το οποίο πιθανότατα ως προς το βασικό του σκέλος που έχει τις διατάξεις τις μισθολογικές δεν θα το εφαρμόσει ποτέ.

Θέλω να πω ότι επανέρχονται διατάξεις για την αξιολόγηση που έχουν κριθεί τουλάχιστον στα δικαστήρια, σε όλα τα επίπεδα ότι είναι αντισυνταγματικές και επανέρχονται με τιμωρητικό χαρακτήρα, προσπαθώντας η Διοίκηση της Ανεξάρτητης Αρχής και κυρίως του Υπουργείου Οικονομικών να αμφισβητήσει στο σύνολό της τις απεργιακές κινητοποιήσεις που έχουν συμμετοχή 97% και να φέρει διατάξεις τιμωρητικού χαρακτήρα που δεν έχουν καμία σχέση ούτε με την λειτουργικότητα των μονάδων ούτε με την αποτελεσματικότητα ούτε με την αποδοτικότητα.

Δηλαδή, για δευτερεύοντα θέματα φέρνει διατάξεις τιμωρητικού χαρακτήρα και αυτό είναι απαράδεκτο, όταν αυτές οι διατάξεις έχουν εγκριθεί και στη Βουλή των Ελλήνων και οι παλιές διατάξεις που είχαν τεθεί, έχουν ανακληθεί.

Θέλω να πω ότι, η Ομοσπονδία η δική μας είναι κάθετα αντίθετη σε αυτό το νομοσχέδιο. Γιατί; Γιατί δεν έχει τίποτα δεδομένο και σταθερό, γιατί δεν έχει δεδομένα σε κάθε περίπτωση αρχικά από τα περιγράμματα θέσεις εργασίας, που μπορεί να τοποθετηθεί κάποιος συνάδελφος να έχει τα εχέγγυα ότι αυτά δεν αμφισβητούνται, ότι έχουν εγκριθεί, είναι αποτελεσματικά, είναι αντικειμενικά και αξιοκρατικά.

Φέρνει πρωτόγνωρες μισθολογικές ανισότητες και πληθώρα εξοντωτικών διατάξεων, όπως είπα και στην αρχή στον Διοικητή της Ανεξάρτητης Αρχής. Δημιουργεί την ψευδαίσθηση ότι λύνει θέματα, όμως δεν λύνει κανένα θέμα, αντίθετα αμφισβητεί τη λειτουργικότητα των υπαλλήλων και φέρνει μεσαιωνικές αντιλήψεις στην περίπτωση των αποδοχών.

Ξεκινώντας ουσιαστικά από το άρθρο 11, θέλω να τονίσω ότι, πραγματικά εκπλήσσομαι πως έρχεται στη Βουλή το νομοσχέδιο αυτό, χωρίς να γνωρίζουμε πόσες θέσεις εργασίας αντιστοιχούν σε κάθε βαθμό και τι κόστος έχει. Γιατί πιθανότατα δημιουργείτε η ψευδαίσθηση ότι ο καθένας θα πάρει το μεγαλύτερο βαθμό που αντιστοιχεί στη θέση εργασίας.

Άρα, εδώ δεν έχει γίνει κανένας προγραμματισμός. Επιπρόσθετα δε, έρχεται ουσιαστικά για να λύσει το πρόβλημα της προσωπικής διαφοράς, όμως δεν το επιλύει απλά δημιουργεί χαώδη κατάσταση και ανισότητες μέσα στην ίδια κατηγορία, στους ίδιους συναδέλφους, στα ίδια τυπικά και ουσιαστικά προσόντα. Ξεκινά ουσιαστικά από τα 150 ευρώ την ειδική αμοιβή, φτάνει στα 850 ευρώ, κυρίως για τους υπαλλήλους και δεν ξέρω από εκεί και πέρα παραπάνω.

Όμως, πώς τοποθετείται κάποιος σε κάποιο περίγραμμα; Με ποια διαδικασία; Για την επιλογή ενός προϊσταμένου τμήματος έχουμε μια διαδικασία, που φυσικά στην Ανεξάρτητη Αρχή δεν τηρείται. Ο Υπαλληλικός Κώδικας προβλέπει διαδικασία. Το ίδιο και για την επιλογή των Διευθυντών και των Γενικών Διευθυντών. Δηλαδή, ένας συνάδελφος που τοποθετείται σε ένα περίγραμμα, των τεράστιων αυτών αποκλίσεων, με ποια διασφαλισμένη διαδικασία θα τοποθετηθεί; Επειδή το θέλει ο Διευθυντής μιας μονάδας που ο υπάλληλος αυτός τυχαία βρέθηκε στον συγκεκριμένο χρόνο στο εν λόγω περίγραμμα; Επειδή το θέλει ο προϊστάμενος ή με μία απόφαση του Διοικητή - που έτσι γίνεται στο τέλος - τοποθετούνται όλοι εκεί που βρίσκονται;

Άρα, ουσιαστικά δεν υπάρχει μεθοδολογία, η οποία να είναι ίδια ασφαλιστική. Θα έχουμε τεράστιες αντιδράσεις. Οι υπηρεσίες μας θα προχωρήσουν στη διάλυση. Εκτός, κι απ’ ότι φαίνεται, αυτός είναι ο βασικός σκοπός. Απορρυθμίζω τις εργασιακές σχέσεις, προχωρώ στην αμφισβήτηση αυτών και στη διάλυση των υπηρεσιών.

Η απόκλιση είναι 700 ευρώ μεταξύ ενός συναδέλφου των ίδιων τυπικών προσόντων που διορίζεται και καλείται να τοποθετηθεί σε μια θέση. Και γι’ αυτό ζητάω σήμερα από τον κ. Διοικητή και τον κ. Υπουργό να μας πει, πόσες θέσεις τελωνειακών αντιστοιχούν ανά περίγραμμα και ανά θέση ευθύνης και ανάλογα ανά θέση εργασίας; Για να ξέρουμε τι πραγματικά λέμε και πώς το απεικονίζουμε αυτό. Γιατί, όταν παίρνουμε 13 βαθμολογικά κλιμάκια ο καθένας μπορεί να νομίζει ότι μπορεί να ενταχθεί στο καλύτερο δυνατό κλιμάκιο. Και πώς θα παραμείνει αυτός στο καλύτερο κλιμάκιο, για να ανέβει πιθανότατα κάποιος άλλος, γιατί ο αριθμός σίγουρα θα είναι περιορισμένος.

Άρα, εδώ έχουμε ένα τεράστιο θέμα και ένα τεράστιο πρόβλημα. Η προσωπική διαφορά και οι απόψεις των συναδέλφων μεταξύ νέων και παλαιών που υπήρχε, δεν έχει καμία σχέση με αυτά τα τερατουργήματα και τις διαφορές που φέρνει το εν λόγω σχέδιο. Άρα, το σχέδιο αυτό είναι εισαγόμενο. Δεν ακουμπάει - τουλάχιστον εγώ απ’ ότι ξέρω - στη λειτουργία της Τελωνειακής Υπηρεσίας. Οι εργασίες σε μια τελωνειακή μονάδα είναι κρίκος. Αν λείψει κάποιος κρίκος, τελείωσε η μονάδα, δεν μπορεί να λειτουργήσει.

Άρα, δεν μπορεί, να υπάρχουν αυτές οι αποκλίσεις. Πρέπει, να γίνει ένας διάλογος ουσιαστικός, που δεν έχει γίνει ποτέ σε επίπεδο, τουλάχιστον, της υπηρεσίας της δικής μας, που εγώ ξέρω καλά και μπορώ, να τοποθετηθώ.

Δεν διασφαλίζονται οι αποδοχές της προσωπικής διαφοράς. Το άρθρο 12 δεν διασφαλίζει τις αποδοχές. Γιατί δεν διασφαλίζει; Γιατί αναφέρεται στις μεικτές αποδοχές. Με μια διαφορά στις θέσεις ευθύνης, π.χ. 20 ή 30 ευρώ παραπάνω στα 600 ευρώ, έχει απώλεια πραγματικά, ο συνάδελφος 98 ευρώ. Άρα, τι μας λένε ότι διασφαλίζουν; Δε διασφαλίζουν τίποτα, γιατί οι αποδοχές είναι ακαθάριστες, είναι μικτές, όπως πολύ καλά ξέρετε.

Εμείς, ως Ομοσπονδία έχουμε τοποθετηθεί κατά επανάληψη ότι είμαστε κατά των βραβείων επίτευξης στόχου. Θέλουμε τα χρήματα αυτά, που μεθοδευμένα οδηγούνται κάπου και γελάνε οι πάντες με τον τρόπο που οδηγούνται, να πάνε στους κατώτερα αμειβόμενους συναδέλφους, να ανέβουν τα κατώτερα μισθολογικά κλιμάκια. Δε μπορούμε, να έχουμε συναδέλφους με 150 ευρώ, τη στιγμή που οι ίδιοι με τα ίδια τυπικά προσόντα θα είναι στα 700 ή 850 ή 600 ευρώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, κ. Πρόεδρε, παράκληση να συντομεύσετε.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Ναι, αλλά είναι σημαντικά τα θέματα και θέλω 2 λεπτά, να τελειώσω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Προφανώς, είναι σημαντικά, αλλά έχετε ήδη 10 λεπτά.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Σας ευχαριστώ για την ανοχή, κ. Πρόεδρε.

Στο κεφάλαιο Β επαναφέρεται η διαδικασία τιμωρητικού χαρακτήρα αξιολόγησης. Όποιος δεν κάνει αξιολόγηση παύεται από τη θέση ευθύνης, ανεξάρτητα εάν έχει πετύχει τους στόχους, για ποιους στόχους μιλάμε. Αυτοί καθορίζονται από το Συμβούλιο Διοίκησης ή από το Διοικητή χωρίς καμία επεξεργασία, χωρίς να συμμετέχει μονάδα ή ενδιάμεσες αποκεντρωμένες υπηρεσίες ή ακόμη και η Γενική Διεύθυνση. Αν δεν κάνει αξιολόγηση, δε μπορεί, να γίνει προϊστάμενος ή άλλως παύετε. Αυτές οι διατάξεις κρίθηκαν, όπως είπα και στην αρχή, θεωρήθηκαν αντισυνταγματικές, οπότε γιατί επανέρχονται;

Η λύση στο πρόβλημα της αξιολόγησης, που κανένας δεν είναι αντίθετος και η ομοσπονδία έχει ταχθεί υπέρ της αξιολόγησης του Δημοσίου. Δυστυχώς, αυτά που προτείνει η Ανεξάρτητη Αρχή, δεν είναι δυνατόν, να εφαρμοστούν, δεν είναι δυνατόν να αποδεχτούν. Να αξιολογεί ο συνάδελφός τον διπλανό του στα τυφλά και ανώνυμα, για να δώσει τη δυνατότητα, πιθανότατα σε κάποιον που έχει πρόσβαση την άλλη μέρα, να τιναχτεί το τμήμα και η Διεύθυνση στον αέρα;

Εξουσιοδοτικές διατάξεις: Κάθε μέρα αυτός ο νόμος. Χορηγούνται επιπρόσθετες διατάξεις. Γιατί χορηγούνται; Κυρίως, για την αμφισβήτηση των εργασιακών σχέσεων. Άρα, πρέπει σε κάθε περίπτωση, να σταματήσει αυτή τη διαδικασία. Εμείς, σε συνεδριακό επίπεδο και ομόφωνα έχουμε ζητήσει η Τελωνειακή Υπηρεσία, να φύγει από την Ανεξάρτητη Αρχή. Δε μπορεί η Ανεξάρτητη Αρχή, να ανταποκριθεί στα καθήκοντα και τις υποχρεώσεις, που έχει η υπηρεσία. Πρέπει, να πάει στο Υπουργείο Οικονομικών. Πρέπει η Κυβέρνηση, να αναλάβει την ευθύνη που της αναλογεί. Νομοθετεί, όμως, πρέπει, να είναι υπεύθυνη για το αποτέλεσμα. Δε μπορεί, να είναι επικεφαλής ο οποιοσδήποτε, δεν έχω κανένα πρόβλημα με τον κ. Διοικητή, αυτός που δε λογοδοτεί πουθενά, αυτός που πιθανότατα θα διαλύσει τις υπηρεσίες και στο τέλος δε θα του καταλογιστεί καμία ευθύνη.

Εμείς, ζητάμε το νομοσχέδιο αυτό, να αποσυρθεί στο σύνολό του. Να δοθεί η προσωπική διαφορά σε όλους τους συναδέλφους, να μπει σε διαδικασία διαβούλευσης ένα σχέδιο, που θα παρουσιάσει και η κυρία Υφαντή στη συνέχεια, που το προτείνουν 3 ομοσπονδίες και να δούμε τις μονάδες μας ξεχωριστά. Κάθε μονάδα δε μπορεί, όπως είναι η τελωνειακή υπηρεσία, να έχει διαφορετικό πρότυπο. Έχει την αυτοτέλειά της, άρα και οι εργαζόμενοι στο σύνολο της μονάδας δε μπορούν, να πατάνε κάπου αλλού. Εμείς, δεν έχουμε παντελόνια με το κομμάτι, κάνουμε μια εργασία, η οποία, κυρίως, είναι κοινωνική και κάνουμε μια εργασία αρκετά δύσκολη, αλλά σε συνέχεια, «κρίκος», μία εισαγωγή, μία εξαγωγή, στην οποιαδήποτε διαδικασία συμμετέχουν αρκετοί. Ακόμη δε και στον έλεγχο που γίνεται εκ των υστέρων στο έργο και στη Δίωξη, ποτέ δε συμμετέχει ένας τελωνειακός. Άρα, τι σημασία έχουν αυτοί οι ατομικοί στόχοι, που τίθενται; Έχουμε αποδεχθεί, «ναι στους στόχους της μονάδας», έχουμε αποδεχθεί «ναι στην αξιολόγηση του Δημόσιου». Τι θέλουν; Να διαλύσουν το σημαντικότερο κρίκο, που είναι η Φορολογική και Τελωνειακή Διοίκηση και να την εκχωρήσουν σταδιακά στους ιδιώτες;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Πρόεδρε, παρακαλώ πολύ να ολοκληρώσετε.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων (ΟΤΥΕ)):** Κύριε Πρόεδρε, ζητάμε να αποσυρθεί το νομοσχέδιο και η Ομοσπονδία έχει αποφασίσει κινητοποιήσεις απεργιακές γιατί δεν μπορεί να αποδεχτεί ένα σχέδιο που πραγματικά θα φέρει την καταστροφή της εύρυθμης λειτουργίας της υπηρεσίας και θα διχάσει το σύνολο των συναδέλφων. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Πρόεδρε.

Παρακαλώ πολύ οι εκπρόσωποι των φορέων να τηρούν το χρόνο. Υπάρχει πάντοτε ανοχή από το Προεδρείο, αλλά υπάρχουν και όρια.

Θα επανέλθουμε στην κυρία Ειρήνη Υφαντή, Πρόεδρο της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες. Μας ακούτε;

**ΕΙΡΗΝΗ ΥΦΑΝΤΗ (Πρόεδρος της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες):** Με ακούτε;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ακούμε, όχι πολύ καλά.

Έχουμε πάρει το αναλυτικό υπόμνημα που μας έχετε στείλει και το οποίο θα διαβιβαστεί σε όλους τους συναδέλφους. Έχετε το λόγο.

**ΕΙΡΗΝΗ ΥΦΑΝΤΗ (Πρόεδρος της Πανελλήνιας Ομοσπονδίας Εργαζομένων στις Δημόσιες Οικονομικές Υπηρεσίες**Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρία Υφαντή, ζητάω συγνώμη, αλλά δεν φτάνει ήχος στη Βουλή και δεν μπορούμε να συνεχίσουμε.

Εάν βελτιωθεί η σύνδεσή σας, πολύ ευχαρίστως να επανέλθουμε.

Δυστυχώς, υπάρχει θέμα με τη σύνδεση. Θα προχωρήσουμε και θα περάσουμε στην κυρία Αντωνία Κασσωτάκη, Πρόεδρο του Πανελλήνιου Συλλόγου Οικονομικών Επιθεωρητών.

Κυρία Κασσωτάκη, καλημέρα από την Επιτροπή, έχουμε πάρει και το υπόμνημα σας, το οποίο επίσης θα δώσουμε σε όλους συναδέλφους. Έχετε το λόγο.

**ΑΝΤΩΝΙΑ ΚΑΣΣΩΤΑΚΗ (Πρόεδρος του Πανελλήνιου Συλλόγου Οικονομικών Επιθεωρητών (ΠΣΟΕ)):** Ευχαριστώ πάρα πολύ. Ευχαριστούμε για την πρόσκληση για άλλη μια φορά, κύριε Πρόεδρε. Θα είμαι σύντομη και περιεκτική.

Σε αυτό το σχέδιο νόμου που έχει κατατεθεί, προβλέπεται η σύνδεση της ειδικής αμοιβής με τα περιγράμματα θέσης εργασίας. Το μισθολόγιο αυτό –«φτωχολόγιο», θα το λέγαμε εμείς- θα εξελιχθεί σε ατομικό μισθολόγιο. Ο κάθε υπάλληλος θα έχει δικούς του στόχους, δικό του συμβόλαιο, δικό του μισθολόγιο και θα οδηγήσει τους κλάδους της ΑΑΔΕ στον κατακερματισμό, δηλαδή, ακόμα και στην ίδια υπηρεσία, μέσα στην ίδια ΔΟΥ, στο ίδιο τελωνείο δύο υπάλληλοι με τα ίδια χρόνια υπηρεσίας, τα ίδια προσόντα, θα έχουν διαφορετικές απολαβές. Θεωρούμε ότι θα πλήξει ανεπιστρεπτί την εργασιακή ειρήνη, με αντίκτυπο στην αποτελεσματικότητα των υπηρεσιών και στην ουσία καταργεί τον δημοσιοϋπαλληλικό κώδικα.

Οι πρόσφατες δηλώσεις του Υπουργού Εσωτερικών για μηχανισμό επιβράβευσης των παραγωγικών δημοσίων υπαλλήλων -εδώ μιλάμε για το βραβείο επίτευξης στόχων του άρθρο 15- δείχνει ξεκάθαρα ότι ο σκοπός είναι η αξιολόγηση και το ειδικό μισθολόγιο και βαθμολόγιο της ΑΑΔΕ, να λειτουργήσουν ως υπόδειγμα και πιλότο για το υπόλοιπο δημόσιο τομέα. Είναι πλέον αντιληπτό ότι η ΑΑΔΕ αποτελεί υβρίδιο μετάλλαξης ολόκληρου του δημόσιου τομέα, με κριτήρια ιδιωτικοοικονομικά, που δεν καθίσταται σαφές ότι εξυπηρετούν εν τέλει το συμφέρον του πολίτη, στο οποίο είμαστε όλοι ταγμένοι οι δημόσιοι υπάλληλοι, με τον όρκο που έχουμε δώσει.

Θα συμφωνήσω με τον προλαλήσαντα τον κύριο Τριμπόνια, ότι δεν υπάρχει ουσιαστικός διάλογος με την ΑΑΔΕ.

Στα άρθρα 11,15 και 20 περιέχονται σοβαροί εκβιασμοί. Τι εκβιασμοί;

Η αξιολόγηση καθίσταται προϋπόθεση για την καταβολή της ειδικής αμοιβής θέσης εργασίας και η μη συμμετοχή στην αξιολόγηση αποτελεί λόγο για περικοπές ενός έτους. Επίσης, η μη συμμετοχή στην αξιολόγηση αποτελεί λόγο για παύση των καθηκόντων θέσης ευθύνης. Βεβαίως, δεν είμαστε αντίθετοι στην αξιολόγηση, ποια αξιολόγηση όμως; Με όρους αξιοκρατίας και αντικειμενικότητας που να ισχύουν για όλο τον δημόσιο τομέα.

Αποστολή και έργο των οικονομικών επιθεωρητών τους οποίους εκπροσωπούμε είναι η τήρηση της νομιμότητας, η καταπολέμηση της διαφθοράς και η υπεράσπιση του δημοσίου συμφέροντος. Ως εκ τούτου, η βαθμολόγηση του οικονομικού επιθεωρητή θα πρέπει να είναι αντίστοιχη με το αυξανόμενο κύρος που προσήκει στη θέση του. Στο βαθμολογικό καθεστώς που πρόκειται να συνδεθεί άμεσα με το παρόν μισθολόγιο ο οικονομικός επιθεωρητής πού ακριβώς κατατάσσεται; Μήπως στου τμηματάρχη ή μήπως σε κατώτερη βαθμίδα, δηλαδή, του υπαλλήλου Π.Ε. με εμπειρία δύο χρόνια στο αντικείμενο ή του υπαλλήλου Δ.Ε. με έξι χρόνια στο αντικείμενο; Όταν για να μεταταχθεί κάποιος υπάλληλος σε οικονομικό επιθεωρητή και μιλώ για τις πρόσφατες μετατάξεις πρέπει να είναι κάτοχος τίτλου Πανεπιστημίου με 12 έτη υπηρεσίας, μεταπτυχιακά, διδακτορικά, πολυετή εμπειρία, ήθος; Πώς, λοιπόν, θα καταταχθεί;

Εντύπωση, κύριοι Βουλευτές και κύριε Πρόεδρε, προκαλεί η απόσυρση του πίνακα με την περιγραφή απαιτούμενων προσόντων και κατάταξη των υπαλλήλων της ΑΑΔΕ από το άρθρου 21. Είναι ηλίου φαεινότερον, ότι απεσύρθη προς το παρόν, προκειμένου να αμβλυνθούν οι όποιες αντιδράσεις και να οριστεί σε μεταγενέστερο χρόνο, σύμφωνα με το άρθρο 23 με απόφαση του Διοικητή.

Στο άρθρο 23, ο Διοικητής αποφασίζει για όλες τις περικοπές μισθών, για προωθημένη μισθολογική εξέλιξη, για παύση από θέση ευθύνης καταστρατηγώντας τον Υπαλληλικό Κώδικα και το Πειθαρχικό Δίκαιο και περιέρχονται σε αυτόν διαδικασίες, οι οποίες διασφαλίζουν την πλήρη νομιμότητα.

Κύριε Πρόεδρε, κύριοι Βουλευτές το ερώτημα είναι και θα ήθελα ειλικρινή απάντηση.

Θέλει η πολιτεία έλεγχο στην ΑΑΔΕ;

Θέλει ο Διοικητής έλεγχο του προσωπικού;

Χρειάζεται τους οικονομικούς επιθεωρητές;

Εμείς έχουμε ταχθεί κατά της ανεξαρτητοποίησης της ΑΑΔΕ, έχουμε ταχθεί υπέρ του να γίνει η οικονομική επιθεώρηση, όπως ήταν εκτός της ΑΑΔΕ, κάτω από τον Υπουργό Οικονομικών και να ελέγχει σαφώς και τις υπηρεσίες της ΑΑΔΕ.

Οι οικονομικοί επιθεωρητές σήμερα ελέγχουν όλες τις υπηρεσίες του Υπουργείου Οικονομικών και της ΑΑΔΕ και τους υπαλλήλους διαχειριστικά, πειθαρχικά, ποινικά, πόθεν έσχες, έλεγχο διαδικασιών. Δηλαδή, ελέγχουν ολόκληρη τη Διοίκηση.

Για αυτό το λόγο άλλωστε η μονάδα εσωτερικού ελέγχου και εσωτερικών υποθέσεων υπάγονται απευθείας στον Υπουργό και στο Διοικητή και όχι σε ιεραρχική βαθμίδα, παρά τις παρεκκλίσεις στις οποίες είμαστε αντίθετοι που υπάγουν τους επιθεωρητές στις φορολογικές περιφέρειες κάτω από την ιεραρχική δομή, όπου παίρνουν εντολές από τον τμηματάρχη και το διευθυντή και το γενικό διευθυντή.

Αν είναι δυνατόν, υπογράφουν μόνοι τους τα πορίσματα τους, φέρνουν ατομική ευθύνη και όχι συλλογική ιεραρχική. Αυτό είναι πάρα πολύ σημαντικό, κύριοι Βουλευτές, διότι είναι αποκλειστικά υπεύθυνοι για τα πορίσματά τους που προβάλλονται είτε από τους εισαγγελείς είτε προς οποιαδήποτε αρμόδια αρχή.

Η ίδια η πολιτεία με νόμους διαχρονικά κατέταξε τον οικονομικό επιθεωρητή αρχής γενομένης το 1995 με τον ν.2343 λόγω θέσης αυξημένης ευθύνης και αυξημένου κύρους μισθολογικά το λιγότερο σε βαθμό υποδιευθυντή και αργότερα σε γενικό διευθυντή.

Το άλλο, το οποίο επιχειρείται εμμέσως πλην σαφώς είναι η κατηγοριοποίηση των οικονομικών επιθεωρητών σε δύο κατηγορίες, έμπειρους οικονομικούς επιθεωρητές και άπειρους οικονομικούς επιθεωρητές και μιλάμε για υπαλλήλους καταξιωμένους που έχουν για τουλάχιστον 12 χρόνια στο βαθμό Α΄. Καταλαβαίνετε, λοιπόν, στο βαθμό λοιπόν, ότι εδώ μιλάμε για ένα μισθολόγιο, το οποίο δεν μπορεί να γίνει αποδεκτό από εμάς.

Εμείς θεωρούμε ότι θα πρέπει να το ξαναδεί ο κύριος Υπουργός το όλο θέμα και να γίνει ανασύσταση της Οικονομικής Επιθεώρησης, η οποία δυστυχώς, καταργήθηκε το 2014. Έχει κατά καιρούς τερματιστεί ο κλάδος των οικονομικών επιθεωρητών.

Βρίσκονται σήμερα γύρω στους 180 οικονομικούς επιθεωρητές μέσα στην ΑΑΔΕ και να μας πουν για ποιο λόγο, αφού δεν τους χρειάζονται στην ουσία και είμαστε 35 οικονομικοί επιθεωρητές εκτός ΑΑΔΕ για να ελέγχουμε όλο το υπόλοιπο Υπουργείο Οικονομικών χωρίς να εφαρμόζεται επί της ουσίας η κινητικότητα και χωρίς να γίνονται μετατάξεις οικονομικών επιθεωρητών.

Ας μας πουν επιτέλους και ο κ. Υπουργός και ο κ. Διοικητής, αν χρειάζονται τους οικονομικούς επιθεωρητές.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

Θα περάσουμε στον κύριο Αθανάσιο Γλύκο, Πρόεδρο της Ομοσπονδίας Συλλόγων του Υπουργείου Οικονομικών. Κύριε Γλύκο καλημέρα, μας ακούτε;

**ΑΘΑΝΑΣΙΟΣ ΓΛΥΚΟΣ (Πρόεδρος της Ομοσπονδίας Συλλόγων του Υπουργείου Οικονομικών):** Ναι σας ακούω κύριε Πρόεδρε. Καλημέρα σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ελάτε, έχετε το λόγο.

**ΑΘΑΝΑΣΙΟΣ ΓΛΥΚΟΣ (Πρόεδρος της Ομοσπονδίας Συλλόγων του Υπουργείου Οικονομικών):** Ευχαριστώ πολύ για την πρόσκληση.

Στο μεγαλύτερο βαθμό καλύφθηκα από τις τοποθετήσεις των προηγούμενων συναδέλφων. Ως εκ τούτου θα είμαι μάλλον ο πλέον σύντομος και δεν θα κάνω κατάχρηση του χρόνου.

Το σχέδιο νόμου που συζητείται σήμερα θεωρώ ότι καθιερώνει ένα διχαστικό σύστημα αμοιβών που διακρίνει τους εργαζόμενους με βάση τις θέσεις εργασίας τους σε σημαντικούς, λιγότερο σημαντικούς και μη σημαντικούς, σε αναγκαίους και μη αναγκαίους, σε απαραίτητους και λιγότερο απαραίτητους και σε αυτούς που θα έχουν μισθολογική εξέλιξη κατά τη διάρκεια του εργασιακού τους βίου και σε αυτούς που θα είναι καθηλωμένοι για πάντα στις αποδοχές του 2011. Στο πλαίσιο αυτό θεωρώ ότι το σύστημα αυτό είναι απολύτως ταξικό και είναι βέβαιο ότι θα έχει αρνητικές επιπτώσεις τόσο στις σχέσεις μεταξύ των εργαζομένων αφού είναι βέβαιο ότι θα προσπαθήσουν να μετακινηθούν σε μεγαλύτερης βαρύτητας θέσεις εργασίας, ώστε να πετύχουν καλύτερες αμοιβές, όσο -και αυτό είναι το σημαντικό- στη λειτουργία, στη διοίκηση και στην αποδοτικότητα, αποτελεσματικότητα της κάθε οργανικής μονάδας.

Μια δεύτερη παρατήρηση, που έχω να κάνω, είναι ότι από τη στιγμή που το σχέδιο νόμου και η έκθεση του γενικού λογιστηρίου και η αιτιολογική έκθεση αναφέρει το κόστος εφαρμογής αυτού του νέου συστήματος αμοιβών στην ΑΑΔΕ πράγμα που σημαίνει ότι μία πρώτη κατάταξη των περιγραμμάτων θέσης εργασίας στους βαθμούς εργασίας και στην αντίστοιχη αμοιβή συγχρόνως έχει γίνει.

Γιατί λοιπόν στο άρθρο 11 δεν συμπληρώνεται ο πίνακας σε μία στήλη με τις θέσεις εργασίας που αντιστοιχούν σε κάθε βαθμό αλλά παραπέμπει σε αποφάσεις του διοικητή που εκδόθηκαν το 2017 ή που πρόκειται να εκδοθούν;

Εκτιμώ ότι σκόπιμα δεν υπάρχει η απαιτούμενη διαφάνεια σε αυτό το σημείο προκειμένου η ένταξη των περιγραμμάτων θέσης στους βαθμούς που είναι και το μείζον να αποτελέσει αντικείμενο «διαπραγμάτευσης».

Μία τρίτη παρατήρηση που έχω να κάνω είναι ότι υπάρχουν πάρα πολλές εξουσιοδοτικές διατάξεις στο διοικητή, ο οποίος έχει τη δυνατότητα να καθορίζει από βραβείο επίτευξης στόχων -και εδώ θέλω να πω κύριε διοικητά και να το δείτε εφόσον προχωρήσει αυτό το σχέδιο νόμου ως έχει- ότι ο συντελεστής του υπολογισμού θα πρέπει να είναι ίδιος για όλους τους εργαζόμενους από τη στιγμή που διαφοροποιείται η βάση υπολογισμού. Όταν ο συντελεστής εφαρμόζεται στη ειδική αμοιβή του γενικού διευθυντή ή στην ειδική αμοιβή του απλού εργαζόμενου των 150 ευρώ, δεν καταλαβαίνω γιατί στο μεν θα είναι 90%, στον άλλο 80% ή 1,10 στον άλλο. Ένα ενιαίο συντελεστή με τη βάση υπολογισμού διαφοροποιημένη. Έχει, λοιπόν, την δυνατότητα να καθιερώνει αυξημένο επίδομα παραμεθόριων περιοχών, αυξημένες αμοιβές στις ομάδες εργασίας, να παύει να τοποθετεί προϊσταμένους, να καθορίζει κριτήρια αξιολόγησης των θέσεων εργασίας, να κατατάσσει σε βαθμούς τις θέσεις εργασίας, να μετακινηθεί σε θέσεις με διαφορετικές αμοιβές και άλλες πολλές.

Εύλογα οποιοσδήποτε καλόπιστος θα καταλήξει στο συμπέρασμα ότι σε αυτή την ΑΑΔΕ για να δεις άσπρη μέρα θα πρέπει να τα έχεις καλά είτε με τον διοικητή είτε με το όργανο, στο οποίο πιθανώς θα έχουν μεταβιβαστεί οι όποιες αρμοδιότητες.

Τελειώνοντας κύριε Πρόεδρε θέλω να πω ότι είναι η πρώτη φορά που από ένα ενιαίο σύστημα αμοιβών σε όλο το Υπουργείο Οικονομικών περνάμε στην διαφοροποίηση. Άλλες οι αμοιβές των εργαζόμενων στην ΑΑΔΕ και άλλες οι αμοιβές των εργαζομένων στο υπόλοιπο Υπουργείο Οικονομικών. Άλλη η αντιμετώπιση των εσόδων και άλλη η αντιμετώπιση των δαπανών με τους όποιους κινδύνους αυτό μπορεί να ελλοχεύει.

Θα ήθελα στο σημείο αυτό και το ξαναλέω εφόσον αυτό το σχέδιο προχωρήσει ως έχει, να υπάρξουν δύο πρόνοιες σε αυτό το σχέδιο νόμου. Η μία πρόνοια θα αφορά τους νέους εργαζόμενους στο υπόλοιπο Υπουργείο Οικονομικών από τη στιγμή που αυτή η όποια τακτοποίηση, με αυτόν τον τρόπο, γίνεται για τους νέους υπαλλήλους της ΑΑΔΕ να υπάρξει μία αντίστοιχη τακτοποίηση για τους λοιπούς νέος υπαλλήλους του Υπουργείο Οικονομικών έτσι ώστε να τους χορηγηθεί η προσωπική διαφορά.

Μία δεύτερη πρόνοια που θα πρέπει να ληφθεί είναι ότι από τη στιγμή που δίνεται η δυνατότητα μισθολογικής εξέλιξης σε υπαλλήλους της ΑΑΔΕ το ίδιο να συμβεί και για τους υπαλλήλους των λοιπών υπηρεσιών του Υπουργείου Οικονομικών, το Γενικό Λογιστήριο, Νομικό Συμβούλιο του Κράτους, Κτηματικές Υπηρεσίες και τα λοιπά.

Ως εκ τούτου, θα πρέπει να πάψει να συμψηφίζεται η όποια μισθολογική ωρίμανση με την προσωπική διαφορά. Ως αποτέλεσμα είναι οι καθαρές ονομαστικές απολαβές που λαμβάνει ο εργαζόμενος το 2021 να είναι χαμηλότερες από αυτές που λάμβανε το 2011. Θα πρέπει το επόμενο διάστημα και επειδή έχουν κατατεθεί και κάποιες προτάσεις, κάποια σχέδια διατάξεων, σχετικά με τις αποδοχές για λοιπές υπηρεσίες, να υπάρξει μια ουσιαστική διαβούλευση και ένας διάλογος του με τον Υπουργό Οικονομικών ώστε να έχουμε και την ενημέρωση για το πότε και το εάν αυτές οι σχετικές διατάξεις θα προχωρήσουν. Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Πιτσιλής.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων)**: Σας ευχαριστώ πάρα πολύ για την ευκαιρία που μου δίνετε και τον χρόνο που μου δίνετε να ενημερώσω την Βουλή των Ελλήνων για το νέο μισθολόγιο της Ανεξάρτητης Αρχής Δημοσίων Εσόδων, μία εξαιρετικά σημαντική μεταρρύθμιση στη λειτουργία του Ελληνικού Δημοσίου. Πριν, όμως, προχωρήσω σε αυτό και έχοντας ακούσει και όσα αναφέρθηκαν πριν, θα ήθελα επιγραμματικά να περιγράψω το υφιστάμενο μισθολογικό καθεστώς και τα προβλήματα, τα οποία εδώ και χρόνια έχει δημιουργήσει η αρχιτεκτονική του υφιστάμενου καθεστώτος.

Θα σας έλεγα χωρίς καμία αμφιβολία, ότι το υφιστάμενο μισθολόγιο είναι πλέον ξεπερασμένο από τις εξελίξεις. Είναι ένα ξεπερασμένο σύστημα αμοιβών. Είναι ένα γενικό, απρόσωπο, άκαμπτο αναξιοκρατικό και, εν πολλοίς, άδικο μισθολόγιο. Η αμοιβή των υπαλλήλων σήμερα συντίθεται από δύο ή τρία, κατά περίπτωση, συστατικά. Το πρώτο συστατικό είναι το ενιαίο μισθολόγιο, που ισχύει για όλο το δημόσιο και καθορίζεται από τα έτη υπηρεσίας και προϋπηρεσίας, την οικογενειακή κατάσταση, τα τέκνα δηλαδή, και το επίπεδο εκπαίδευσης του κάθε υπαλλήλου.

Το δεύτερο συστατικό είναι η λεγόμενη προσωπική διαφορά. Τη λαμβάνουν οι παλιοί υπάλληλοι, την έχουν λάβει και ορισμένοι νεότεροι υπάλληλοι με ειδικές νομοθετικές διατάξεις, όμως δεν την λαμβάνουν όλοι. Είναι μία αμοιβή μη συντάξιμη, ιδιότυπη αμοιβή, και, ακόμα χειρότερα, είναι μια αμοιβή η οποία λειτουργεί ως «μαξιλάρι» συμψηφίζοντας τις μισθολογικές ωριμάνσεις του ενιαίου μισθολογίου, με αποτέλεσμα οι συνάδελφοι να ωριμάζουν μισθολογικά, να μην έχουν καμία μεταβολή σε επίπεδο ακαθάριστων αμοιβών και, εν τέλει, να λαμβάνουν λιγότερες καθαρές αποδοχές, διότι η μισθολογική ωρίμανση συνοδεύεται και από κρατήσεις, ενώ η προσωπική διαφορά δεν έχει τέτοιες κρατήσεις συνταξιοδοτικές.

Στο τρίτο συνθετικό είναι το επίδομα θέσης ευθύνης, ανάλογα με το αν είσαι τμηματάρχης, διευθυντής ή γενικός διευθυντής, οριζόντιο επίδομα, χωρίς να διακρίνει τη βαρύτητα των ευθυνών της θέσης αυτής. Είναι λοιπόν, ένα μισθολόγιο, το οποίο βασίζεται αποκλειστικά σε τυπικά κριτήρια. Δεν έχει κανένα καθηκοντοκεντρικό χαρακτηριστικό, όπως έχουν όλα τα σύγχρονα μισθολόγια των σύγχρονων φορολογικών διοικήσεων διεθνώς και, βεβαίως, δεν παρέχει κανένα κίνητρο αποτελεσματικότητας.

Η αρχιτεκτονική αυτή, έχει δημιουργήσει μια σειρά από χρόνιες πλέον στρεβλώσεις και αδικίες. Η πρώτη και σημαντικότερη είναι η αποδρομή με δεδομένο ότι δεν παρέχονται οικονομικά και άλλα επαγγελματικά κίνητρα για την ανάληψη αυξημένων ευθυνών και για την εξέλιξη της σταδιοδρομίας, η τάση είναι να αναζητούν οι υπάλληλοι «ευκολότερες» θέσεις με λιγότερες ευθύνες, με λιγότερη πίεση και βεβαίως με τις ίδιες απολαβές διότι τίποτα δεν αλλάζει ως προς τον τομέα αυτόν. Ελάχιστοι ή όλο και λιγότεροι σήμερα θέλουν να γίνουν ελεγκτές όταν βεβαίως χρειάζεται να δουλεύουν με πολύ πιεστικές συνθήκες και συγκεκριμένη στοχοθεσία.

Αντίστοιχα, θα έλεγα, δραματικά προβλήματα αντιμετωπίζουμε σε θέσεις με πολύ δύσκολες συνθήκες εργασίας στα σύνορά μας, στα χερσαία σύνορα και στα νησιά μας. Γνωρίζετε ότι η Ελλάδα είναι μια χώρα με χερσαία σύνορα με τρεις χώρες εκτός Ευρωπαϊκής Ένωσης, και έχει 165 τουλάχιστον κατοικήσιμα νησιά, τα οποία χρειάζεται να έχουν και υπηρεσίες τελωνειακές οπωσδήποτε και σε ορισμένες περιπτώσεις και φορολογικές. Ούτε λόγος βέβαια για επιλογές σταδιοδρομίας όταν ανεξαρτήτως επιλογής ο υπάλληλος καταλήγει να παίρνει τον ίδιο μισθό και αυτό που έχουμε δει και είναι επίσης εξαιρετικά ανησυχητικό ότι είναι πολύ δύσκολη η προσέλκυση νέων ταλαντούχων και καταρτισμένων στελεχών, βλέπουμε ότι από τους επιτυχόντες του ΑΣΕΠ κατά μέσο όρο το ένα τρίτο θα σας έλεγα αποποιείται το διορισμό του, όταν στο μεταξύ βλέπει ποιες θα είναι οι απολαβές του και προσπαθεί να βρει δουλειά και βρίσκει αρκετές φορές με υψηλότερες απολαβές.

Θα σας έλεγα ότι το συμπέρασμα από την υφιστάμενη μισθολογική κατάσταση είναι ότι όσο ένας φορέας τόσο κρίσιμος για τη λειτουργία του κράτους όπως είναι η φορολογική και τελωνειακή διοίκηση της χώρας, δυσκολεύεται να προσελκύσει νέα στελέχη ποιότητας, δυσκολεύεται να δώσει κίνητρα απόδοσης, δυσκολεύεται να δώσει ευκαιρίες καριέρας, εξέλιξης στο σύνολο του προσωπικού του. Δυσκολεύεται να επιτύχει την ανανέωση και την ενδυνάμωση του και καταλαβαίνετε πόσο σημαντικοί είναι αυτοί οι κίνδυνοι.

Στην Ανεξάρτητη Αρχή Δημοσίων Εσόδων λοιπόν, αναζητήσαμε τη δημιουργία και λειτουργία ενός άλλου μοντέλου και αυτό είναι το μοντέλο που σήμερα συζητάμε. Το νέο μισθολόγιο απαντά στα παραπάνω προβλήματα. Είναι προϊόν εντατικής εργασίας, μελέτης και προετοιμασίας από τις αρμόδιες υπηρεσίες της ΑΑΔΕ. Βασική του αρχή είναι ότι ο υπάλληλος αμείβεται με βάση και τη βαρύτητα των καθηκόντων και των ευθυνών που αναλαμβάνει καθώς και με βάση την αποτελεσματικότητά του. Και βεβαίως, είναι μια αρχή που αποτυπώνεται ήδη στο μισθολογικό νόμο του δημοσίου.

Το άρθρο 17 του ν.4354/2015, προβλέπει ακριβώς τη δυνατότητα διαμόρφωσης συστημάτων μισθολογικής εξέλιξης και χορήγησης αμοιβής με βάση την περιγραφή και αξιολόγηση της θέσης εργασίας. Τα προβλέπει ο μισθολογικός νόμος με το σημερινό μισθολόγιο, της ΑΑΔΕ αυτά γίνονται πράξη. Το σημερινό μισθολόγιο που συζητάμε το νέο μισθολόγιο, οδηγεί σε αμοιβές εξορθολογισμένες, αντικειμενικές, αξιοκρατικές. Οδηγεί λοιπόν σε ένα σύστημα αμοιβών με περισσότερη δικαιοσύνη. Είναι ένα σύστημα, το οποίο σε συνδυασμό και με τις υπόλοιπες παραμέτρους της μεταρρύθμισης του συστήματος διαχείρισης του ανθρώπινου δυναμικού της ΑΑΔΕ, αναγνωρίζει και πριμοδοτεί τη γνώση, την εμπειρία τις δεξιότητες και πάνω απ’ όλα το βαθμό ευθύνης της κάθε θέσης.

Θα σας έλεγα ότι είναι επένδυση στους ανθρώπους της ΑΑΔΕ και είναι επένδυση σε ένα νέο και καλύτερο περιβάλλον εργασίας, είναι επένδυση στην αποτελεσματικότερη και ποιοτικότερη εξυπηρέτηση του φορολογούμενου πολίτη.

Με το νέο μισθολόγιο οι αμοιβές συντίθενται πλέον από δύο συστατικά: Το ενιαίο μισθολόγιο, το οποίο διατηρείται όπως και για το υπόλοιπο Δημόσιο και μία ειδική μισθολογική απολαβή, η οποία ενσωματώνει και αντικαθιστά την προσωπική διαφορά, καθώς και το τυχόν επίδομα θέσης ευθύνης που λαμβάνουν σήμερα οι υπάλληλοι της ΑΑΔΕ. Με το νέο μισθολόγιο το σύνολο των αποδοχών είναι συντάξιμο, εξασφαλίζει ότι κανείς υπάλληλος δεν θα λαμβάνει χαμηλότερες αποδοχές από αυτές που λάμβανε σήμερα και παράλληλα εξορθολογίζει τις αμοιβές, ανάλογα με τη βαρύτητα των καθηκόντων και των προσδοκιών της θέσης του κάθε υπαλλήλου.

Οι νέοι υπάλληλοι, που σήμερα δεν λαμβάνουν την προσωπική διαφορά, αμείβονται πλέον και αυτοί με μισθό αντίστοιχο των καθηκόντων τους, όπως και οι παλαιότεροι συνάδελφοί τους. Με το νέο μισθολόγιο λύνεται το πρόβλημα της εξαφάνισης της μισθολογικής ωρίμανσης και εξέλιξης, χορηγούνται σημαντικά κίνητρα για θητεία σε Υπηρεσίες παραμεθορίου- τα προβλήματα που σας ανέφερα πριν- και θεσμοθετούνται και κίνητρα επίτευξης στόχων με συγκεκριμένο πλαίσιο και τρόπο πληρωμής και βεβαίως, όλες αυτές οι ωφέλειες και ρυθμίσεις δίνονται με προϋποθέσεις. Προϋπόθεση είναι η αποτελεσματικότητα και κυρίως, το να ασκούμε όλοι το καθήκον μας, δηλαδή, να αξιολογούμε το έργο μας και την αποτελεσματικότητά μας.

Κλείνοντας, λοιπόν, θα σας έλεγα ότι είναι μία πολύ σημαντική προσπάθεια μεταρρύθμισης, η οποία λαμβάνει υπόψιν τον εργαζόμενο, τη θέση εργασίας, τη βαρύτητα της ευθύνης και των καθηκόντων του και τις προκλήσεις της εποχής μας, αποκαθιστά αδικίες και δημιουργεί ένα ελκυστικότερο περιβάλλον εργασίας αλλά και προοπτικής για τον εργαζόμενο στην Ανεξάρτητη Αρχή Δημοσίων Εσόδων, δημιουργεί προϋποθέσεις ανταποδοτικότητας προς την κοινωνία, προς τον φορολογούμενο πολίτη, για την καλύτερη, αποτελεσματικότερη και αμεσότερη εξυπηρέτησή του.

Σας ευχαριστώ για το χρόνο σας και είμαι στη διάθεσή σας για ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Διοικητά, το λόγο έχει η κυρία Υφαντή.

**ΕΙΡΗΝΗ ΥΦΑΝΤΗ (Πρόεδρος της Πανελλήνιας Ομοσπονδίας Εργαζομένων Δημοσίων Οικονομικών Υπηρεσιών- ΠΟΕ – ΔΟΥ):** Καλημέρα σας και σας ευχαριστώ για την πρόσκληση.

Το σχέδιο νόμου με το μισθολόγιο της ΑΑΔΕ, παρότι αναγνωρίζουμε ότι έχει θετικά στοιχεία, αφού προβλέπει κάποιες αυξήσεις, ωστόσο επισημάνουμε τις ενστάσεις και παρατηρήσεις μας στα παρακάτω θέματα.

Πρώτον, δεν αφορά το σύνολο των υπαλλήλων του Υπουργείου Οικονομικών, αλλά μόνον της ΑΑΔΕ και ως εκ τούτου, δεν περιλαμβάνει τους συναδέλφους μας του ΣΔΟΕ και των Κτηματικών Υπηρεσιών. Ζητάμε τη μισθολογική εξομοίωση όλων των νέων συναδέλφων που δεν την λαμβάνουν την προσωπική διαφορά.

Δεύτερον, θέτει ως προαπαιτούμενο για τη χορήγηση της ειδικής αμοιβής και του βραβείου επίτευξης στόχου, τη συμμετοχή στην αξιολόγηση. Διευκρινίζουμε, ότι είμαστε υπέρ της αξιολόγησης αλλά σε επίπεδο οργανικής Μονάδας, ενώ διαφωνούμε με τους ατομικούς στόχους.

Τρίτον, διαφωνούμε με το άρθρο 22 παράγραφος 1, σύμφωνα με το οποίο παύεται ο προϊστάμενος όταν δεν συμμετέχει στην αξιολόγηση.

Τέταρτον, υπάρχει πληθώρα σημαντικών εξουσιοδοτικών διατάξεων προς τον Διοικητή της ΑΑΔΕ για τον καθορισμό κρίσιμων παραμέτρων, στο άρθρο 23 και στο άρθρο 25.

Πέμπτον, δεν έχουμε λάβει γνώση του βαθμολογίου της ΑΑΔΕ, που αποτελεί τη βασικότερη συνιστώσα του μισθολογίου, προκειμένου να έχουμε πλήρη εικόνα, σε ποιο από τα 13 κλιμάκια του άρθρου 11 παράγραφος 4, κατατάσσεται ο κάθε υπάλληλος.

Έκτον, ζητάμε αύξηση των ποσών των κλιμακίων 9, 10, 11, 12 και 13 του άρθρου 11 παράγραφος 4.

Έβδομον, ζητάμε αξιοκρατία και διαφάνεια σε όλες τις υπηρεσιακές μεταβολές των υπαλλήλων και τις επιλογές προϊσταμένων και ίσες ευκαιρίες επαγγελματικής εξέλιξης για όλους.

Τέλος, σας καταθέτω στα πρακτικά κοινή πρόταση του ειδικού μισθολογίου, που έχουμε επεξεργαστεί οι 3 Ομοσπονδίες του Υπουργείου Οικονομικών και της ΑΑΔΕ, έκανε αναφορά για αυτό και ο κ.Τριμπόνιας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς.

Έχουμε ολοκληρώσει με την κυρία Υφαντή τους εκπροσώπους των Φορέων που είχαμε καλέσει, θα δώσω τον λόγο τώρα στους Εισηγητές και Ειδικούς Αγορητές των Κομμάτων για να απευθύνουν ερωτήσεις προς τους προσκεκλημένους. Ξεκινάμε από τον Εισηγητή της Πλειοψηφίας, κύριε Πασχαλίδη έχετε το λόγο.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Βλέπω ότι οι φορείς μιλάνε για την αξιολόγηση. Το κύριο θέμα είναι αυτό. Αλλά εφόσον το νομοσχέδιο ζητάει ότι όσοι θέλουν να αξιολογούνται, να μετέχουν και σ' αυτές τις προϋποθέσεις, πιστεύω ότι πρέπει να το δεχθούν.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Τον λόγο έχει, ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Ορισμένες ερωτήσεις προς τους φορείς, αν και νομίζω ότι θα έπρεπε να ξεκινήσω με μία ερώτηση προς την Κυβέρνηση, αν επιμένει να συζητηθεί αυτό το νομοσχέδιο στην Επιτροπή. Διότι, εγώ δεν θυμάμαι στα κοινοβουλευτικά χρονικά άλλο νομοσχέδιο, στο οποίο όλοι οι φορείς να διαφωνούν ως προς το περιεχόμενό του. Αν όμως επιμένει η Κυβέρνηση, να το συζητήσουμε. Αντιλαμβάνεστε, ποια θα είναι η πολιτική εξέλιξη αυτού του ζητήματος. Διότι, δεν μπορώ να διανοηθώ ότι σε ένα Υπουργείο, με τις καλύτερες προϋποθέσεις, με την πιο ικανή διοίκηση, με οτιδήποτε άλλο, όταν οι εργαζόμενοι και οι εκπρόσωποί τους έχουνε τέτοιου είδους διαφωνίες, πώς μπορεί αυτό το πράγμα να προχωρήσει. Σε αυτό παράκληση να έχουμε μία απάντηση, για να μη χάνουμε το χρόνο μας ούτε σήμερα ούτε τη Δευτέρα.

Σε ότι αφορά τις ερωτήσεις, κάποιες γενικές ερωτήσεις σε όλους και σε ορισμένους φορείς ειδικά.

Υπάρχουν εξαιρέσεις, από αυτό το συγκεκριμένο νομοσχέδιο. Θα ήθελα την τοποθέτηση των φορέων, καθώς και του κυρίου Πιτσιλή, ως προς τις εξαιρέσεις.

Όπως, επίσης, θα ήθελα την τοποθέτηση όλων των φορέων και του κ. Πιτσιλή, ποια είναι η λογική όπου ο Διοικητής της ΑΑΔΕ υπάρχει πιθανότητα να έχει μεγαλύτερες αμοιβές από τον Διευθυντή του αντίστοιχου Υπουργού. Θέλω να καταλάβω την επιχειρηματολογία. Σέβομαι να τακτοποιηθούν τα θέματα των ειδικών αμοιβών, αλλά δεν μπορώ να καταλάβω ποια είναι η λογική που υπάρχει σε αυτό.

Όπως, επίσης, πως υπάρχει μείωση αποδοχών σε υπαλλήλους της ΑΑΔΕ, οι οποίοι θα είναι αποσπασμένοι σε άλλους φορείς ή σε Βουλευτές ή σε Κόμματα ή οπουδήποτε αλλού. Ξέρετε, οι Κυβερνήσεις αλλάζουν συχνά σ αυτό τον τόπο και όταν νομοθετούμε κάτι το βρίσκουμε μπροστά μας.

Πως, λοιπόν, εκεί υπάρχει μείωση αμοιβών. Δηλαδή, στην ουσία βάζουμε ένα εμπόδιο. Και από την άλλη, υπάρχει αύξηση αμοιβών στους συμβούλους και στους συνεργάτες του Διοικητή της ΑΑΔΕ ή στους υπηρετούντες στο γραφείο του Διοικητή της ΑΑΔΕ.

Δηλαδή, υπάλληλος της ΑΑΔΕ που θα αποσπάται σε ένα άλλο γραφείο Υπουργού ή ενός Βουλευτή θα έχει μείωση αμοιβών, ενώ ένας υπάλληλος από άλλο Υπουργείο που θα πάει να υπηρετήσει στο γραφείο του Διοικητή θα έχει και αύξηση αμοιβών;

Επίσης, δεν καταλαβαίνω στο άρθρο 12 και θα ήθελα τη συνεισφορά τους, στο θέμα των ελαχίστων ορίων. Είναι σαφές το τι γίνεται στα ελάχιστα όρια, στην αρχική κατάταξη. Μπορούν να μας εξηγήσουν οι εκπρόσωποι φορέων τι θα γίνει αυτό μετά από 2, 3, 4 χρόνια; Στην αρχική κατάταξη είναι σαφές. Μετά από 2 ή 3 χρόνια, τι θα γίνει;

Επίσης, έθεσε ο εκπρόσωπος της ΟΣΥΟ θέματα διαφάνειας. Θα ήταν χρήσιμο να έχουμε μία τοποθέτηση σε αυτό το ζήτημα.

Ο εκπρόσωπος της ΟΤΥΕ όπως και οι άλλοι φορείς έθεσαν ότι για τα ζητήματα του μισθολογίου αυτού, δεν υπήρχε διάλογος με την ΑΑΔΕ. Θα ήθελα την τοποθέτηση των φορέων πάνω σε αυτό. Για παράδειγμα, δεν κατάλαβα από την ΠΟΕ-ΔΟΥ, μπορεί να ήταν και θέμα ακουστικό, την Ομοσπονδία που προέρχομαι και εγώ, αγαπημένη ομοσπονδία, δεν κατάλαβα αν υπήρχε διάλογος με την ΑΑΔΕ γι΄ αυτό το ζήτημα.

Ο εκπρόσωπος της ΟΤΥΕ έκανε μια σοβαρή καταγγελία ότι το σχέδιο δεν επεξεργάστηκε από Έλληνες δημοσίους υπαλλήλους και από υπηρεσιακούς παράγοντες. Ο κύριος Πιτσιλής μας διαβεβαίωσε ότι αυτό έγινε από υπηρεσίες της ΑΑΔΕ.

Για να μην εμπλακούμε σε μία αντιπαράθεση που δεν θα έχει νόημα, παράκληση μέχρι τη Δευτέρα, που θα έχουμε ξανά συνεδρίαση της Επιτροπής, να μας έρθει στα e mail μας, το αρχικό e mail της υπηρεσίας της ΑΑΔΕ, με το οποίο πρότεινε στον κύριο Διοικητή το αρχικό σχέδιο. Όποιο ήταν αυτό. Το οποίο φαντάζομαι θα σταματήσει και όλη τη συζήτηση. Δηλαδή, ότι κάποια υπηρεσία πρότεινε, ξέρουμε τη διαδικασία αυτή. Έχω να πω ότι αν αυτό αρνηθεί να γίνει από τον κύριο Βεσυρόπουλο ή τον κ. Πιτσιλή, θα αναγκαστώ να το κάνω με τη κοινοβουλευτική διαδικασία, θα χάσουμε χρόνο και θα ταλαιπωρήσουμε τις υπηρεσίες της Βουλής.

Θα ήθελα μια εξήγηση από τους εκπροσώπους των επιθεωρητών, ως προς την έκφραση ότι είναι υβρίδιο μετάλλαξης του δημοσίου τομέα, να το καταλάβουμε λίγο περισσότερο. Θα ήθελα μία εξήγηση για τη φράση, ότι επανέρχονται διατάξεις για αξιολόγηση που κρίθηκαν αντισυνταγματικές. Αυτά όσο πιο συνοπτικά μπορούσα, διότι πραγματικά έχω μείνει έκπληκτος, από το ότι συζητάμε ένα νομοσχέδιο, όπου οι πάντες από τους φορείς και μερικοί από αυτούς δεν ανήκουν στο ΣΥΡΙΖΑ, ανήκουν σε άλλους πολιτικούς χώρους, μάλλον οι περισσότεροι, πως συζητάμε ένα τέτοιο νομοσχέδιο εδώ, όταν διαφωνούν οι πάντες.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Το λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Ειδικός Αγορητής του Κινήματος Αλλαγής):** Έχω μείνει κατάπληκτος. Και έχω μείνει κατάπληκτος όχι μόνο γιατί όλοι οι εργαζόμενοι φαίνεται ότι είναι αντίθετοι με αυτό, αλλά με τον τρόπο που πάει να νομοθετήσει η κυβέρνηση και με τον τρόπο που λειτουργεί ο Διοικητής. Γι’ αυτό οι δικές μου ερωτήσεις, με όλο το σεβασμό που έχω, είναι κυρίως στον Διοικητή.

Πρώτη ερώτηση. Εγώ ξέρω ότι όταν ήμουν στα υπουργεία που πέρασα, ότι οποιαδήποτε απόφαση για οποιοδήποτε οργανισμό μπορούσε να πάρει ένας Υπουργός, έπρεπε να περάσει είτε από προεδρικό διάταγμα είτε από νόμο, με λεπτομερειακή καταγραφή των περιγραμμάτων των θέσεων των Υπουργείων, των Διευθύνσεων και τα λοιπά. Εδώ, μας ζητάτε και ερωτώ τον κ. Διοικητή, αυτά τα περιγράμματα σε ποια συγκεκριμένη λογική υπάρχουνε και ποια είναι αυτά. Επειδή είναι Ανεξάρτητη Αρχή, όμως είναι ενσωματωμένη στο διοικητικό σύστημα της χώρας. Και εδώ φαίνεται και η διαφορά. Γιατί η πρώτη μεγάλη αντίθεση, είναι ανάμεσα σε αυτή την Αρχή και στους υπαλλήλους του Υπουργείου Οικονομικών, που επίσης υπάρχουν τομείς, που κάνουν την ίδια πολύ σημαντική δουλειά.

Το ερώτημα που έκανε ο προηγούμενος συνάδελφος, είναι προφανές και το είπε και ένας από τους εκπροσώπους των φορέων. Είναι υβρίδιο μιας γενικότερης αλλαγής που θέλει να κάνει στη δημόσια διοίκηση η κυβέρνηση; Δηλαδή, έτσι θα περάσει τη διοίκηση με στόχους και αποτελέσματα; Θα βάλει τον ένα υπάλληλο εναντίον του αλλουνού, για τις τεράστιες διαφορές που θα υπάρχουν; Διοίκηση με στόχους και αποτελέσματα, που είναι σωστό με αξιολόγηση, γίνεται όταν υπάρχει συγκεκριμένη δομή, συγκεκριμένα κριτήρια και υπάρχει έργο που αξιολογείται από μονάδα και όχι κατ’ άτομο. Σκέφτεστε μια υπηρεσία που έχει πέντε υπαλλήλους, ας πούμε, ο καθένας να παίρνει διαφορετικό μπόνους στη βάση της απόφασης του Διοικητή.

Θέλω να ρωτήσω τον κύριο Διοικητή, πόσοι από τους υπαλλήλους έχουν δεχτεί αυτή την αξιολόγηση; Ισχύει ότι το 90% δεν μπαίνει σε αυτή τη διαδικασία; Εάν δεν μπαίνει το 90%, δεν λειτουργεί αυτό το πράγμα, που φέρνετε εσείς κύριε Υπουργέ. Είναι πολύ διχαστική η λογική αυτή.

Έπειτα είναι αυτές οι υπερεξουσίες του Διοικητή. Με δική του απόφαση έκανε το νέο οργανισμό. Με δική του απόφαση έφτιαξε σύστημα στοχοθεσίας. Με δική του απόφαση κατανέμει το μπόνους σε δομές και εργαζόμενους. Με δικές του αποφάσεις, μετά από αξιολόγηση τυπικών και ουσιαστικών προσόντων από τις λίστες που προκύπτουν, μαθαίνουμε ότι οι τελευταίοι έσονται πρώτοι και προφανώς αντιδρούν οι εργαζόμενοι γι’ αυτό. Είναι δυνατόν να υπάρχουν τόσο μεγάλες αποστάσεις; Αυτή η περιβόητη προσωπική διαφορά, δημιουργεί υπαλλήλους κατηγοριών. Ο νεοδιορισθείς έχει σαφή διαφορά μισθού, από τον, ίδιων προσόντων, υπάλληλο που λειτουργεί στην ίδια κατηγορία, στην ίδια μονάδα. Δεν λειτουργεί έτσι η διοίκηση.

Θέλω αυτές οι ερωτήσεις να απαντηθούν, γιατί δεν είναι δυνατόν να περνάει από τη Βουλή ένας νόμος που αναθέτει σε έναν άνθρωπο να διοικήσει έναν οργανισμό με όποιο τρόπο θέλει και με ότι κριτήρια θέλει και επιθυμεί.

Μπορεί να κάνω λάθος. Να μου πει ο κύριος διοικητής, ότι κάνω λάθος και ότι δεν είναι έτσι.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Η κυρία Κομνηνάκα, έχει το λόγο.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Έχουν ειπωθεί πολλά και σε μεγάλο βαθμό έχω καλυφθεί, ακόμα και από αυτά που ήδη είπαν οι εκπρόσωποι των φορέων. Τους ευχαριστούμε για την παρουσία τους και τις τοποθετήσεις τους.

Νομίζω κυριότερο συμπέρασμα που βγαίνει είναι ότι η υποτιθέμενη ανεξαρτησία ενός τέτοιου σώματος, ουσιαστικά, αυτό που φαίνεται ότι επιδιώκει και μέσα από αυτό το είδος του μισθολογίου είναι, βάζοντας κριτήρια ιδιωτικονομικά ουσιαστικά στη λειτουργία αυτού του φορέα, να μπορεί να δημιουργηθεί ένα τμήμα εργαζομένων που θα ελέγχεται σφιχτά και από τον διοικητή του οργάνου και κατ’ επέκταση από την κυβέρνηση.

Είναι αστείο να συζητάμε για ουσιαστική ανεξαρτησία τέτοιου είδους αρχών, όταν ακόμα και τα κριτήρια με τα οποία τοποθετούνται στις συγκεκριμένες θέσεις αλλά ακόμη και τα περιγράμματα των θέσεων που είναι καθοριστικά για τους μισθούς των εργαζομένων, δεν είναι αντικειμενικά προσδιορισμένα, αλλά, ουσιαστικά, ο διοικητής μπορεί να τα προσδιορίζει, άρα, ταυτόχρονα, να καθορίζει το μεγάλο μέρος του μισθού των υπαλλήλων.

Αυτό αντιλαμβανόμαστε ότι δημιουργεί έδαφος και για ευνοϊκή μεταχείριση ορισμένων αλλά και για ανθρωποφαγία μεταξύ, ουσιαστικά, των ίδιων των υπαλλήλων, όταν η βασική τους μισθοδοσία είναι μισθολόγιο φτώχειας.

Άρα, βάζοντας κριτήρια να κυνηγούν, να επιδιώκουν ατομικούς στόχους και μπόνους, δημιουργείται μια τέτοια άσχημη κατάσταση και στο περιβάλλον εργασίας.

Βέβαια, καταλαβαίνουμε ότι δε μπορεί μια δημόσια υπηρεσία, που υποτίθεται ότι λειτουργεί για να ικανοποιεί το δημόσιο συμφέρον, να λειτουργεί με τέτοιου είδους κριτήρια ατομικής επίτευξης στόχων και μπόνους και, μάλιστα, όταν γνωρίζουμε ότι δυστυχώς, με βάση τις επιλογές τις κυβερνητικές, οι περισσότεροι έλεγχοι θα στρέφονται στην φοροαφαίμαξη των λαϊκών στρωμάτων, που το επόμενο διάστημα θα βρεθούν στο στόχαστρο αυτών των ελέγχων.

Θέλουμε μια παραπάνω τοποθέτηση και για το ζήτημα αυτό της διαφοράς, ουσιαστικά των μεγάλων διακρίσεων μεταξύ των εργαζομένων του Υπουργείου Οικονομικών και της ΑΑΔΕ.

Επισημάνθηκε, να μη το επαναφέρω, το θέμα για τις μισθολογικές αδικίες που υπάρχουν στους νέους εργαζόμενους, οι οποίοι δε λαμβάνουν την προσωπική διαφορά.

Ακούστηκε από τη μεριά του διοικητή ότι ήταν ένα προβληματικό μισθολόγιο, αλλά δεν λύνεται με το να γίνεται ακόμη πιο προβληματικό. Η εξίσωση των μισθών των εργαζομένων δε μπορεί να γίνει με την σπάθη της αξιολόγησης και για να μπορέσει εκβιαστικά να περάσει τη λογική της αξιολόγησης η Κυβέρνηση και, βέβαια, δημιουργώντας τέτοιου είδους ανταγωνισμούς μεταξύ των υπαλλήλων.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Ο κ. Βιλιάρδος, έχει το λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Καταρχήν, να ευχαριστήσω τους φορείς εκ μέρους της Ελληνικής Λύσης, για την παρουσία τους εδώ, η οποία μας βοήθησε αρκετά με αυτά που μας είπαν. Επιπλέον, ίσως, μας βοηθήσει με τις ακριβείς απαντήσεις στις ερωτήσεις που θα θέσουμε.

Η πρώτη είναι προς τον πρόεδρο της ομοσπονδίας. Ανέφερε πως δεν υπήρξε διάλογος με την ΑΑΔΕ για το νομοσχέδιο;

Η δεύτερη, τι εννοούσε ακριβώς με τη φράση «ανασφάλιστες αποδοχές»;

Η τρίτη, τι εννοούσε όταν είπε για «εισαγόμενο νομοσχέδιο»;

Οι επόμενες είναι στον Πρόεδρο της ΑΑΔΕ και είναι οι εξής. Πόσοι είναι σήμερα οι εργαζόμενοι της ΑΑΔΕ στο σύνολο και πόσοι ακριβώς θα προσληφθούν;

Η δεύτερη γιατί χρειάζονται οι προσλήψεις;

Η τρίτη γιατί χρειάζονται οι επιπλέον αμοιβές στο προσωπικό και τα μπόνους -που αν καταλαβαίνω καλά- θα είναι κατά το δοκούν;

Επόμενη, νομίζετε αλήθεια, ότι θα προσελκύσει αξιόλογο προσωπικό, όταν ο βασικός μισθός νεοπροσλαμβανόμενου είναι 780 ευρώ; Πόσο θα είναι ο ελάχιστος μισθός;

Ποιο είναι το ποσοστό αποχωρήσεων από την ΑΑΔΕ; Υπάρχουν απολύσεις για λόγους μη επίτευξης στόχων;

Γιατί υπολογίζετε για 36 μήνες το ποσόν των 13,2 εκατομμυρίων ευρώ για τους νεοπροσλαμβανόμενους;

Προς τι τα 20 εκατομμύρια από τα 48 εκατομμύρια στο υπάρχον προσωπικό; Το ποσόν για το τρέχον έτος σύμφωνα με το Γενικό Λογιστήριο του Κράτους είναι 28 εκατομμύρια, οπότε τα υπόλοιπα 20 εκατομμύρια, πρέπει να γνωρίζουμε γιατί είναι.

Όπως έχετε δηλώσει τα χρήματα της λίστας «Λαγκάρντ», δεν είναι αναρτήσιμα. Θα κάνετε, αλήθεια, κάτι με τις λίστες «Panama Papers και Paradise Papers» υπάρχει κατά την άποψή σας κάτι ανακτήσιμο εκεί;

Τέλος, πιστεύετε, ότι οι στόχοι του προϋπολογισμού του 2021 -για φέτος δηλαδή- όσον αφορά την είσπραξη φόρων είναι ρεαλιστικοί; Αυτούς έχετε θέσει ως στόχο στο προσωπικό σας;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε, τον κύριο Βιλιάρδο. Περνάμε τώρα, στον κύριο Αρσένη, τον Ειδικό Αγορητή του ΜέΡΑ25.

Κύριε Αρσένη, έχετε το λόγο.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Να ευχαριστήσω κι εγώ όλους τους εργαζόμενους και τους φορείς που συμμετέχουν στην ακρόαση φορέων.

Είναι ένα σημαντικό νομοσχέδιο καθώς όπως ειπώθηκε ξανά και ξανά φαίνεται να στοχεύει να δημιουργήσει ένα πρότυπο για όλο το δημόσιο, οπότε θα φύγουμε από το ενιαίο μισθολόγιο. Να φύγουμε από την έννοια της σταθερότητας, όσον αφορά τα δικαιώματα και τις αμοιβές και να πάμε σε ένα ρευστό περιβάλλον, αυτό που νομοθετεί η Κυβέρνηση κατά κόρον στον ιδιωτικό τομέα. Ως προς αυτό θα ήθελα και τη γνώμη των εργαζομένων ως προς αυτό.

Εδώ βλέπουμε ότι, γίνεται το ειδικό αυτό μισθολόγιο για να αμείβονται δίκαια οι εργαζόμενοι και μάλιστα ότι έρχεται από την ίδια την ΑΑΔΕ, ενώ βλέπουμε, ότι οι εργαζόμενοι ομόφωνα δήλωσαν, ότι είναι ενάντια σε αυτό.

Κύριε Διοικητά, δεν έχω ξαναδεί ποτέ να προτείνεται η αύξηση των μισθών των εργαζομένων και όλοι οι εργαζόμενοι να εναντιώνονται. Προφανώς, υπάρχει ένα κομμάτι ιστορίας που δεν έχετε πει ολόκληρο.

Επίσης, σας κατηγόρησαν, ότι ήλθε από το εξωτερικό το σύνολο των διατάξεων. Θα ήθελα κι εγώ περισσότερα και λεπτομερή στοιχεία και από τους εργαζόμενους για τις αντισυνταγματικές διατάξεις, που είχαν κριθεί στο Συμβούλιο Επικρατείας και επανέρχονται.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Αρσένη δεν σας έχουμε ακούσει από τη μέση της ομιλίας σας και στη συνέχεια. Θα συνεχίσω με συναδέλφους που έχουν ζητήσει το λόγο και μπορούμε να επανέλθουμε μετά σε εσάς για να ξαναμιλήσετε.

Τον λόγο έχει ο κ. Βασίλειος-Πέτρος Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Καλημέρα.

Θα ήθελα να γυρίσω το χρόνο κάποια χρόνια πίσω και να πω ότι οι υπάλληλοι του Υπουργείου Οικονομικών είχαν αμοιβές συγκεκριμένες, γιατί ήταν ένα συγκεκριμένο έργο, το οποίο είχε μεγάλη και καθοριστική συμβολή στα δημόσια έσοδα. Αυτό έγινε επί Κυβερνήσεως Ζολώτα και μετέπειτα ολοκληρώθηκε με την Κυβέρνηση του Κωνσταντίνου Μητσοτάκη.

Τότε, λοιπόν ήταν τα λεγόμενα ΔΙΒΕΕΤ για τους εφοριακούς και για τους τελωνειακούς τα ΔΕΤΕ αν δεν κάνω λάθος. Να διορθώσω, ο Πρόεδρος της Ομοσπονδίας των Τελωνειακών.

Έπειτα οι αμοιβές αυτές είχαν μια συγκεκριμένη διαδικασία, διότι υπήρχε ένα αποθεματικό. Με την κρίση, οι υπάλληλοι του Υπουργείου Οικονομικών είχαν τη μεγαλύτερη πτώση, τη μεγαλύτερη μείωση συγκριτικά και με άλλους υπαλλήλους του δημόσιου τομέα.

Ο λόγος όπου τότε θεσπίστηκαν τα επιδόματα αυτά ήταν για τη συμβολή τους, διότι είχαν ένα έργο συγκεκριμένο, οδοιπορικά, επικινδυνότητα και όλα αυτά, τα οποία λύθηκαν με πρόσθετα νομοσχέδια της σημερινής Κυβέρνησης, γιατί για την επικινδυνότητα, νομίζω το έχουμε ξαναπεί, είναι αναγκαστικά πολύ συγκεκριμένα.

Πάω, όμως, στο σήμερα. Στο σήμερα έρχεται ένα μισθολόγιο και εγώ θα διαφωνήσω με τον κ. Σκανδαλίδης, πολύ έμπειρος κοινοβουλευτικός ότι δεν έτυχαν, λέει, διάλογο. Το συγκεκριμένο μισθολόγιο είναι προϊόν ενός διαλόγου διαρκείας και έρχεται να κάνει τι; Να κάνει το αυτονόητο. Να έρθει και να σταματήσει κάποιες αδικίες που υπάρχουν.

Θα συμφωνήσω με τον κ. Σκανδαλίδη ότι πρέπει να συγκεκριμενοποιήσουμε τις θέσεις με κάποιον τρόπο. Αυτός ο τρόπος, όμως, είναι με απόφαση του Διοικητή και δεν νομίζω να υπάρχει κάποιο πρόβλημα, να έχει πρόβλημα και ο κ. Διοικητής και όταν θα καθοριστούν αυτές οι θέσεις να έχουμε τελικά μια προέγκριση. Δεν νομίζω ότι υπάρχει κάποιο τέτοιο θέμα ή κάποιο τέτοιο πρόβλημα. Εγώ, όμως θα διαφωνήσω με τον συνάδελφο, τον κύριο Αλεξιάδη που κάνει κάποιες συγκρίσεις, «ποιος παίρνει περισσότερα, ποιος παίρνει λιγότερα». Νομίζω ότι οι υπολογισμοί του είναι λάθος, αλλά μπορούμε να τους δούμε με λεπτομέρειες.

Αυτό το οποίο έχει σημασία είναι ότι έρχονται με τις διατάξεις αυτές και σταματούν οι αδικίες που υπάρχουν απέναντι στους νέους εργαζόμενους. Έρχεται αυτή τη στιγμή η Ανεξάρτητη Αρχή Δημοσίων Εσόδων και αποκτά στην πράξη την αυτονομία που χρειάζεται. Όμως υπάρχουν κάποια κενά, τα οποία καλούμαστε και έχουμε το περιθώριο μέχρι την ψήφιση στην Ολομέλεια, να τα εξαλείψουμε. Ποια είναι αυτά; Θέλω να τα καταθέσω στην Επιτροπή, ώστε και ο κ. Διοικητής να τα δει. Οι αποσπασμένοι, για παράδειγμα, με μεταπτυχιακά ή διδακτορικά, είναι που έχουν κάποια ζημία όσον αφορά το μισθολογικό τους.

Το δεύτερο είναι ότι, στις αποκεντρωμένες υπηρεσίες αλλά και στις κεντρικές υπηρεσίες αυτό, το οποίο λέτε ότι πρέπει να το δούμε στο Οργανόγραμμα, είναι κάτι το πολύ-πολύ σοβαρό.

Το τρίτο το οποίο θέλω να θέσω και αυτό πρέπει να κρατήσουμε από τη σημερινή συνεδρίαση είναι ότι, σε καμία των περιπτώσεων δεν μπορεί να γίνεται διαχωρισμός και να γίνεται ένα προσωπικό θέμα, ταξικό. Και αναφέρομαι ιδιαίτερα σε αυτούς που βρίσκονται εκτός ΑΑΔΕ σήμερα. Δηλαδή, αυτοί οι οποίοι είναι αποσπασμένοι είτε σε βουλευτικά γραφεία είτε σε πολιτικά κόμματα είτε οπουδήποτε αλλού, Περιφέρειες και σε διάφορα άλλα, όπου επιτελούν ένα πολύ σημαντικό έργο, διότι, ας μην κρυβόμαστε, είναι περιζήτητοι οι υπάλληλοι της ΑΑΔΕ, έχουν ένα πολύ καλό επιστημονικό υπόβαθρο και αυτή τη στιγμή να γίνεται ένας διαχωρισμός ανάλογα με το που υπηρετούν. Άρα, λοιπόν, σήμερα που μιλάμε, πρέπει γι’ αυτούς που βρίσκονται εκτός ΑΑΔΕ να υπάρχει η ίδια μεταχείριση και η ίδια αντιμετώπιση. Για από δω και πέρα, αυτό να το δούμε.

Άρα, λοιπόν, αυτό το οποίο θέλω να καταθέσω στη σημερινή Επιτροπή είναι ότι είναι ένα μισθολόγιο, το οποίο πάει την Ανεξάρτητη Αρχή Δημοσίων Εσόδων μπροστά. Έρχεται να δημιουργήσει ένα ευρωπαϊκό μισθολόγιο, θα έλεγα. Είμαστε εδώ για τις οποιεσδήποτε στρεβλώσεις να έρθουμε και ένα τις εξομαλύνουμε με επιχειρήματα και συγκεκριμένες προτάσεις. Οι ομοσπονδίες μας καταθέτουν εποικοδομητικές προτάσεις και πρέπει να τις ακούσουμε. Άκουσα προηγουμένως την κ. Υφαντή, αλλά και τον κ. Τριμπόνια που καταθέσαν συγκεκριμένες προτάσεις και προβληματισμούς που πρέπει να τους λάβουμε πολύ σοβαρά υπόψη.

Αυτό, το οποίο έχει μεγάλη σημασία είναι η αποτελεσματικότητα των υπηρεσιών. Να σημειώσουμε δε, ότι οι εργαζόμενοι ήδη καταβάλλουν μια τεράστια προσπάθεια καθημερινά στις υπηρεσίες, όπου αυτή η προσπάθεια δεν φαίνεται πουθενά. Δεν φαίνεται στη συνολική αποτελεσματικότητα, δυστυχώς. Όμως, γι’ αυτό το λόγο πρέπει να πάμε σε ένα νέο μισθολόγιο, πρέπει να πάμε σε αυτό το μισθολόγιο, να κρατήσουμε τα σημεία εκείνα τα οποία πρέπει να διορθώσουμε και νομίζω, ότι με αυτό τον τρόπο αδικίες του παρελθόντος μένουν πίσω για τα καλά.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, κ. Σπανάκη.

Το λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Σας ευχαριστώ, κ. Πρόεδρε.

Καλημέρα καταρχήν, κ. Πρόεδρε, σε εσάς, στους εκπροσώπους των φορέων και σε όλους τους συμμετέχοντες στη σημερινή διαδικασία. Νομίζω ότι ο προλαλήσας, ο αγαπητός συνάδελφος κ. Σπανάκης, ξεκαθάρισε ότι η ιδιαιτερότητα του επαγγέλματος των εφοριακών υπαλλήλων, των τελωνειακών υπαλλήλων, των επιθεωρητών είναι τέτοια που διαχρονικά επέβαλε στην εκάστοτε πολιτεία και κυβέρνηση, να έχουν ένα διαφορετικό μισθολόγιο. Δηλαδή, υπήρχαν τα ΔΕΤΕ για τους τελωνειακούς, υπήρχαν τα ΔΙΒΕΕΤ για τους εφοριακούς και ούτω καθεξής. Ακόμη και όταν έγινε το Ενιαίο Μισθολόγιο πάλι υπήρξε νομοθετική πρόβλεψη και κρατήθηκε η λεγόμενη «προσωπική διαφορά».

Αυτό είναι κάτι, το οποίο, βεβαίως, λόγω της ιδιαιτερότητας του επαγγέλματος θεωρώ ότι με το παρόν νομοσχέδιο διασφαλίζεται. Οι ιδιαίτερες αμοιβές, που πρέπει, να έχουν οι υπάλληλοι, που υπηρετούν ΑΑΔΕ είναι σε θετική κατεύθυνση.

Παράλληλα, άκουσα τις τοποθετήσεις των τελωνειακών, εφοριακών, της κυρίας Υφαντή, της κυρίας Κασσωτάκη από τους Επιθεωρητές και θεωρώ ότι υπάρχει δυνατότητα σύγκλισης, έτσι ώστε ακόμη και τα ζητήματα που είναι ανοιχτά και όπου υπάρχουν προβληματισμοί από την πλευρά της Ομοσπονδίας, μια που κινούνται όλοι προς τη θετική κατεύθυνση, να βρεθούν λύσεις, αλλά θα σταθώ ιδιαίτερα σε κάτι, που αναφέρθηκε από αρκετούς προλαλήσαντες, ιδιαιτέρως και πιο αναλυτικά από το Βασίλη Σπανάκη. Στο ζήτημα του άρθρου 19 παράγραφος 9 και 11 και του άρθρου 20 παράγραφος 6, που μιλάει για τις αποσπάσεις των υπαλλήλων της ΑΑΔΕ εκτός ΑΑΔΕ. Θεωρώ ότι είναι άδικο, θεωρώ ότι είναι αδιανόητο, οι υπάλληλοι της ΑΑΔΕ, οι οποίοι, πραγματικά, είναι περιζήτητοι, γιατί έχουν πολύ υψηλό επίπεδο κι αποσπώνται σε πολιτικά κόμματα, σε πολιτικά γραφεία, στην Κυβέρνηση, σε κυβερνητικές θέσεις, σε οργανισμούς, θεωρώ αδιανόητο, να διαιρούνται σε κάποιες κατηγορίες και κάποιοι από αυτούς να παίρνουν τις πρόσθετες αμοιβές, που προβλέπονται με το παρόν νομοσχέδιο και κάποιοι να μην τις παίρνουν. Δηλαδή, αυτοί οι οποίοι υπηρετούν στον Κυβερνητικό Μηχανισμό - είτε στα γραφεία των Υπουργών είτε στα γραφεία των διαφόρων κυβερνητικών φορέων - να παίρνουν τις πρόσθετες αμοιβές, ενώ αυτοί που υπηρετούν στα πολιτικά γραφεία των βουλευτών, να μην τις παίρνουν.

Θεωρώ ότι αυτό είναι αδιανόητο, είναι απαράδεκτο. Οι βουλευτές επιτελούν ένα πάρα πολύ σημαντικό έργο και τέτοιους συνεργάτες, οι οποίοι, πραγματικά, μας βοηθούν πάρα πολύ κατά την άσκηση των καθηκόντων μας, τους θεωρούμε απαραίτητους. Καταλαβαίνετε ότι αν υπάρξει αυτός ο διαχωρισμός, την επόμενη μέρα - λογικό είναι αυτό - θα γυρίσουν στις υπηρεσίες κι εμείς θα ψάχνουμε, να τους βρούμε και θα έχουμε ένα τεράστιο πρόβλημα λειτουργίας. Θεωρώ, λοιπόν, ότι είναι κάτι, που πρέπει η Κυβέρνηση, να το εξετάσει με ιδιαίτερη προσοχή και να μην κάνει αυτό το λάθος. Με αυτές τις σκέψεις θα ήθελα, να κλείσω και να ρωτήσω, βεβαίως, τον Διοικητή της ΑΑΔΕ, τον κ. Πιτσιλή, τι σκοπεύει, να κάνει πάνω στο ζήτημα αυτό.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Καράογλου. Συμφωνώ κι εγώ, κ. Καράογλου, με τα λεγόμενά σας, με τις παρατηρήσεις σας.

Θα επανέλθουμε στον κ. Αρσένη, ο οποίος είχε στο τέλος της ομιλίας του ένα μικρό πρόβλημα με τη σύνδεση, για να ολοκληρώσει την τοποθέτησή του, τις ερωτήσεις του.

Κύριε Αρσένη, μας ακούτε τώρα; Κύριε Αρσένη; Μας ακούτε;

Δε μας ακούει ο κ. Αρσένης, οπότε έχουμε ολοκληρώσει σε αυτό το σημείο με τους συναδέλφους, βουλευτές.

Επιτρέψτε μου, να θέσω ένα πολύ μικρό θέμα προς τον Διοικητή της Ανεξάρτητης Αρχής, τον κ. Πιτσιλή. Δεν έχει, να κάνει, βεβαίως, με το νομοσχέδιο αυτό καθαυτό, είναι ένα ζήτημα, όμως, που αφορά γενικότερα τον κλάδο της οικοδομής. Το έχουμε συζητήσει και στο παρελθόν και, βεβαίως, ο παριστάμενος Υπουργός το γνωρίζει πολύ καλά, ο κ. Βεσυρόπουλος. Έχει, να κάνει με το συμψηφισμό του ΦΠΑ των οικοδομικών επιχειρήσεων στο χρόνο πώλησης του ακινήτου. Ένα μεγάλο θέμα ταλανίζει πάρα πολλές οικοδομικές επιχειρήσεις ανά την Ελλάδα. Το θέτω ξανά, με την παράκληση και ο παριστάμενος Υπουργός και ο Διοικητής να το ξαναδούν.

Θέλει και ο κ. Βολουδάκης, να κάνει μία παρέμβαση. Ας ακούσουμε τον κ. Βολουδάκη κι αμέσως μετά θα πάρει το λόγο η κυρία Υφαντή, για να αρχίσουμε τις απαντήσεις σε όσα έθεσαν οι συνάδελφοι.

Κύριε Βολουδάκη, έχετε το λόγο.

**ΜΑΝΟΥΣΟΣ – ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Κύριε Πρόεδρε, ευχαριστώ και καλή σας μέρα.

Θα ήθελα κι εγώ μια πολύ σύντομη παρατήρηση για το άρθρο 19. Εγώ, πιστεύω ότι είναι άδικο, να διαχωρίζονται οι υπάλληλοι της ΑΑΔΕ σε αυτούς, που υπηρετούν στην υπηρεσία και σε αυτούς που έχουν αποσπαστεί. Εν πάση περιπτώσει, αυτό που μοιάζει, να είναι, πραγματικά, τιμωρητικό, είναι να ισχύει αυτή η διαφοροποίηση ακόμα και για όσους έχουν ήδη αποσπαστεί. Στο κάτω κάτω, θα μπορούσε, να πει κανείς ότι μπορεί, να έχει κάποια λογική - αν και δεν συμφωνώ - να πεις ότι «στο εξής θα είναι έτσι», αλλά με το να έρθεις, να διαχωρίσεις τους υπαλλήλους κατά αυτό τον τρόπο, όταν κάποιοι έχουν ήδη αποσπαστεί σε άλλες υπηρεσίες, σε γραφεία κ.λπ., έρχεσαι εκ των υστέρων, να τους αλλάξεις τα δεδομένα, με τα οποία πήραν αποφάσεις για την επαγγελματική τους ζωή στη βάση της κείμενης νομοθεσίας.

Δεν μπορεί ο νόμος να έρχεται και να αλλάζει τα δεδομένα της ζωής των ανθρώπων αναδρομικώς και ειδικά σε ανθρώπους που αναγνωρίζουμε όλοι ότι έχουν πολύ υψηλό επίπεδο και όπου υπηρετούν επιτελούν ένα έργο με μεγάλη προστιθέμενη αξία. Αυτό και μόνο. Θα τα πούμε και στη συνέχεια για τα γενικότερα του νομοσχεδίου.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Βολουδάκη.

Το λόγο έχει η κυρία Υφαντή.

**ΕΛΕΝΗ ΥΦΑΝΤΗ (Πρόεδρος της Πανελλήνιας Ομοσπονδίας Εργαζομένων Δημοσίων Οικονομικών Υπηρεσιών (ΠΟΕ-ΔΟΥ)):** Ευχαριστώ. Θα απαντήσω στον κ. Τρύφωνα Αλεξιάδη, ο οποίος ρώτησε αν έχει γίνει διάλογος με τον κύριο Διοικητή. Ενημερωτικά μας έγινε μία ενημέρωση από τον κύριο Διοικητή πριν από την κατάθεση του σχεδίου νόμου, όμως υπάρχει πληθώρα θεμάτων που πρέπει να διευκρινιστούν και να τροποποιηθούν και για αυτό από την πλευρά μας εμείς ζητάμε συνέχιση του διαλόγου, πάνω στο πλαίσιο που καταθέσαμε, που είπα και στην ομιλία μου και βέβαια, από αυτά τα θέματα του έβαλα κάποια είναι κοινά με τις άλλες ομοσπονδίες και θα πρέπει να διευκρινιστούν και να τροποποιηθούν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κυρία Υφαντή.

Το λόγο έχει ο κ. Τριμπόνιας.

**ΔΗΜΗΤΡΙΟΣ ΤΡΙΜΠΟΝΙΑΣ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Σας ευχαριστώ. Εγώ ήθελα να απαντήσω συνολικά στις ερωτήσεις.

Θέλω να πω ότι το εν λόγω σχέδιο νόμου έρχεται κατ’ απαίτηση της ανεξάρτητης αρχής, γιατί εδώ και δύο-τρία χρόνια η θέση του Διοικητή, αλλά και στα προαπαιτούμενα προβλέπεται –δεν θυμάμαι σε ποιο νόμο- ότι η ανεξάρτητη αρχή θα έχει ειδικό μισθολόγιο.

Εάν αυτό ήταν έργο της ανεξάρτητης αρχής ή του Υπουργείου Οικονομικών, δεν θα είχε αυτά τα στοιχεία και αυτά τα δεδομένα, γιατί πραγματικά θα είχαν κάνει ένα ουσιαστικό διάλογο με τους υπηρεσιακές υπηρεσιακούς παράγοντες που γνωρίζουν την υπηρεσία και δεν θα είχαν φέρει αυτό το σχέδιο, κυρίως σε ό,τι αφορά το άρθρο 11.

Θέλω να πω ότι τα περιγράμματα εργασίας από προεδρικά διατάγματα καθορίζονται και ανακαθορίζονται κατά το δοκούν, με απόφαση του Διοικητή. Καθορίζεται ατομική στοχοθεσία, που όπως είπα προηγούμενα, δεν μπορεί να γίνει τουλάχιστον στην υπηρεσία, την οποία εκπροσωπώ, γιατί ουδείς τελωνειακός κάνει μόνος του κάτι. Όλα είναι κυκλικά, είναι μια αλυσίδα. Άρα, η υπηρεσία -και είμαστε περήφανοι και που την υπηρετούμε και όπως μέχρι σήμερα έχει ανταποκριθεί και κυρίως μέσα στην πανδημία- μέσα από συλλογική δράση, συνεργασία και αλληλεγγύη, έχει προσφέρει και προσφέρει τα μέγιστα και σε εθνικό και σε κοινοτικό επίπεδο.

Η ατομική στοχοθεσία δεν μπορεί να υπάρξει. Είμαστε υπέρ της στοχοθεσίας της μονάδας. Είμαστε υπέρ, παρότι υπάρχουν διαφωνίες, της αξιολογήσης του δημοσίου. Ουσιαστικά, δηλαδή, το περίγραμμα, η ατομική στοχοθεσία, η αξιολόγηση, με τους όρους και την υποχρεωτικότητα και την τιμωρητικότητα που τίθεται μας οδηγεί στο ατομικό μισθολόγιο.

Τώρα, εγώ δεν είπα για ανασφάλιστες αποδοχές, μίλησα για μη διασφαλισμένες αποδοχές.

Το άρθρο 11 με τις χαοτικές αποστάσεις, κυρίως, στην κατηγορία των νέων, αλλά και των παλαιότερων έχει 700 ευρώ, περίπου, διαφορά και δεν είναι το πρόβλημα πώς θα τοποθετηθεί που είναι κυρίαρχος κάποιος στο συγκεκριμένο περίγραμμα, είναι και πώς θα διατηρηθεί στο συγκεκριμένο περίγραμμα, γιατί αν κάποιος έχει 700 ευρώ διαφορά κάτω μετά από 2 -3 -4 ή 5 χρόνια, φανταστείτε τι πραγματικά προβλήματα θα αντιμετωπίσει στον οικογενειακό προγραμματισμό που έχει.

Το Υπουργείο Οικονομικών το 2010 είχε ένα δισεκατομμύριο περίπου αμοιβές στους εργαζόμενους. Αυτή τη στιγμή έχει 500.000. Ουδείς συνάδελφος τα τελευταία 11 χρόνια έχει πάρει αύξηση, όλοι έχουμε μειώσεις μέσα από τις ωριμάνσεις, μέσα από την αναγνώριση των μεταπτυχιακών, διδακτορικών και λοιπών τίτλων.

Θέλω να πω και να τονίσω, ότι δεν υπάρχει αξιοκρατία στην Ανεξάρτητη Αρχή. Οι επιλογές των προϊσταμένων είναι υπόθεση του Διοικητή. Τα γνωμοδοτικά όργανα που υπάρχουν προτείνουν και ο Διοικητής επιλέγει και αποφασίζει. Άρα, σε κανένα στάδιο δεν έχει επιδοθεί και δεν υπάρχουν τα εχέγγυα της αξιοκρατίας, της αμεροληψίας και της διαφάνειας. Πώς πραγματικά θα τοποθετηθούν με τόσο μεγάλες διαφορές οι συνάδελφοι στα εν λόγω περιγράμματα;

Δεν υπάρχει.

Εκεί θα έρθει είτε ο προϊστάμενος μιας μονάδας, είτε ο Διοικητής και θα τους τοποθετήσει. Άρα, ουσιαστικά μπαίνουμε σε μια διαδικασία επιλεκτικών επιλογών, χωρίς να διασφαλίζεται τίποτα.

Η πρόθεση και η άποψη της Ομοσπονδίας όλα αυτά τα χρόνια που είναι υπέρ του να γίνει εξομοίωση των κατώτατων αποδοχών των νέων συναδέλφων είναι αυτή, να διασφαλίσουμε, κυρίως, τις κατώτερες αποδοχές των συναδέλφων.

Εδώ δεν γίνεται αυτό.

Ερχόμαστε με το σχέδιο νόμου να διευρύνουμε και ουσιαστικά να οδηγήσουμε τις υπηρεσίες στην απορρύθμισή τους και στη διάλυσή τους. Αυτός είναι ο στόχος του εν λόγω νομοσχεδίου, γιατί όφειλε ο Διοικητής είτε ο Υπουργός Οικονομικών στο άρθρο 11 να μας πουν και αναλυτικά ποιοι πραγματικά πάνε στην κάθε κλίμακα, 5,10, 15, 20, 200, 500; Δηλαδή, έχουμε μία κλίμακα και προσδοκά ο καθένας ότι θα ανέβει στην κλίμακα αυτή χωρίς όρους και προϋποθέσεις;

Δεν σκέφτεται, όμως, ότι πιθανότατα μετά από ένα χρονικό διάστημα θα επανέλθει, γιατί όπως είπαμε τα περιγράμματα καθορίζονται και ανακαθορίζονται κατά το δοκούν;

Με ποια διαδικασία θα γίνει όλη αυτή η διασφάλιση για την επιλογή των προϊσταμένων, παρότι υπάρχει αναξιοκρατία, παρότι αδικούνται μέσα από τη μεθοδολογία αυτή οι καλύτεροι, παρότι δεν υπάρχει ενδιαφέρον όχι για τις αμοιβές, αλλά για τον τρόπο τον οποίο επιλέγονται, αμφισβητούνται και απαξιώνονται, γιατί η Ανεξάρτητη Αρχή δεν έχει κανόνες. Όπως οι μεγάλες πολυεθνικές του παρελθόντος, το 1970, επιλέγεται ο μάνατζερ και ο μάνατζερ επιλέγει τους υφιστάμενούς του για να καταλήξει στο αποτέλεσμα που θέλει.

Και εγώ και η Ομοσπονδία η δική μας πραγματικά θέλουμε να αποχωρήσουμε.

Σε συνεδριακή απόφαση χωρίς καμία διαφωνία λέμε «επιστροφή στο Υπουργείο Οικονομικών, να έχει ο Υπουργός την ευθύνη, να έχει η κυβέρνηση την ευθύνη, να λογοδοτούν και σε μας, αλλά, κυρίως, και στον ελληνικό λαό».

Τώρα για την αξιολόγηση.

Εντάξει. Εμείς είχαμε ποσοστά συμμετοχής στην απεργία αποχή 97%, γιατί για διατάξεις οι οποίες μπορούσαν να βελτιωθούν δεν έκανε διάλογο η Ανεξάρτητη Αρχή για να προχωρήσουμε, να αξιολογήσουμε και να κρίνουμε. Κανένας δεν είναι κατά της αξιολόγησης. Εμείς, παρά τα προβλήματα, είμαστε υπέρ της αξιολόγησης, ό,τι λέει και το υπόλοιπο Δημόσιο.

Πρέπει, λοιπόν, οι διατάξεις που αναφέρονται και στο άρθρο 21 και στο άρθρο 22 να απαλειφθούν. Αυτές είναι τιμωρητικές διατάξεις που αδικούν - θα έλεγα - την ελληνική πολιτεία, που έρχονται σε αντίθεση με τις αποφάσεις των δικαστηρίων. Εμείς θέλουμε διασφάλιση σε όλη την διαδικασία με κριτήρια και εχέγγυα, τα οποία δεν θα γίνονται αποδεκτά από το σύνολο των συναδέλφων. Δεν θέλουμε κατηγοριοποίηση των συναδέλφων χωρίς πραγματικά διαδικασίες.

Θέλουμε οι συνάδελφοι οι νέοι, οι κατώτεροι συνάδελφοι να αμείβονται με ένα ποσό που να μπορούν να ανταποκριθούν στην καθημερινότητά τους. Δεν μπορεί να παίζουμε με τα 700 ευρώ σήμερα από τα 400 που είχαμε στην προσωπική διαφορά μεταξύ νέων, κυρίως, συναδέλφων ή παλαιών με τα ίδια τυπικά και ουσιαστικά προσόντα. Δεν διασφαλίζεται πραγματικά τίποτα.

Άρα, η ομοσπονδία σας καλεί να αποσύρετε το εν λόγω νομοσχέδιο, να δοθεί η προσωπική διαφορά σε όλους τους συναδέλφους, να μπει σε διαβούλευση το προτεινόμενο νομοσχέδιο με τις ομοσπονδίες. Είμαστε εδώ σε διάλογο ουσιαστικό και τέλος πάντων δεν μπορεί το νομοσχέδιο αυτό μέσα στην πανδημία, στην κορύφωσή της, να έρχεται και να καταγράφεται στο τέλος ότι πιθανότατα με το νομοσχέδιο αυτό με απόφαση του διοικητή και του Υπουργείου Οικονομικών θα εφαρμοστεί σε μεταγενέστερο διάλογο.

Και γιατί καταγράφεται αυτό;

Γιατί η Ανεξάρτητη Αρχή και το Υπουργείο Οικονομικών δεν είναι έτοιμοι για όλα που αναφέρονται αυτά μέσα. Η αναστολή του νομοσχεδίου ή η ανάκληση του νομοσχεδίου θα δώσει τη δυνατότητα πραγματικά να διορθωθούν στρεβλώσεις να γίνουν διορθώσεις. Σε διαφορετική περίπτωση εμείς προσωπικά ως ομοσπονδία και ο τελωνειακός κλάδος θα καταθέσουμε την αγωνιστική μας πορεία και ταυτότητα, θα αγωνιστούμε να το ανατρέψουμε, αλλά κυρίως αυτοί που πραγματικά θα συνηγορήσουν να ψηφιστεί αυτό το νομοσχέδιο κυρίως τα άρθρα 11, 21 και 22 αλλά και η επίτευξη στόχων -το ξαναλέω ότι είμαστε κατά- τα χρήματα αυτά να πάνε στους κατώτερα αμειβόμενους συναδέλφους.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Θα περάσουμε στην κυρία Αντωνία Κασσωτάκη. Κυρία Κασσωτάκη έχετε το λόγο για 3 λεπτά παρακαλώ.

**ΑΝΤΩΝΙΑ ΚΑΣΣΩΤΑΚΗ (Πρόεδρος Πανελλήνιου Συλλόγου Οικονομικών Επιθεωρητών (ΠΣΟΕ)):** Θα αναφερθώ στο ερώτημα που έκανε ο κ. Αλεξιάδης, το οποίο εν μέρει απάντησε στην τοποθέτησή του και στις ερωτήσεις του ο κύριος Σκανδαλίδης αλλά και ο κύριος Τριμπόνιας. Αναφέρθηκε για την ιδιωτικοποίηση του δημόσιου τομέα. Βεβαίως, αυτό θεωρούμε, διότι κοιτάξτε ποιο είναι το ζήτημα. Κάνουμε μία ανεξάρτητη αρχή, η οποία έχει ένα εντελώς ανθρωποφαγικό για μας μισθολόγιο-βαθμολόγιο. Αυτό θα οδηγήσει σε αλληλοσπαραγμό των υπαλλήλων, θα δημιουργήσει συνθήκες μη σωστές μη συναδελφικές, θα δημιουργήσει στο τέλος μαρασμό των υπηρεσιών, διάλυση των υπηρεσιών με απώτερο -αν θέλετε- αποτέλεσμα να εισέλθουν ιδιώτες διότι οι δημόσιοι υπάλληλοι θα φανούν αναποτελεσματικοί.

Όσον αφορά γι’ αυτό που αναφέρθηκαν οι προλαλήσαντες αξιότιμοι κύριοι Βουλευτές ότι έρχεται να εξορθολογήσει διαφορές που υπάρχουν στο μισθολόγιο δεν θα συμφωνήσω μαζί τους διότι εδώ έχουμε ένα μισθολόγιο στην ΑΑΔΕ που καταργεί το ενιαίο μισθολόγιο και έχουμε και ένα μισθολόγιο στην άλλη ανεξάρτητη αρχή την ΕΑΒ, η οποία βεβαίως έχει ένα μισθολόγιο πολύ καλύτερο από οποιονδήποτε άλλο δημόσιο υπάλληλο σε όλο τον δημόσιο τομέα. Βλέπουμε, λοιπόν, να συστήνονται μία ανεξάρτητη αρχή, η οποία έχει τον πυλώνα του κράτους στα δημόσια έσοδα που να λειτουργεί και να εξελίσσεται με αυτό τον τρόπο και μία ανεξάρτητη αρχή, η οποία έχει τους ελέγχους και βεβαίως έχει ένα τελείως άλλο μισθολόγιο. Ας μην κρυβόμαστε πίσω από το δάχτυλό μας και ας δούμε λοιπόν πραγματικά αν θέλουμε πραγματικά ελέγχους, εάν θέλουμε πραγματικά υπηρεσίες που να μπορέσουν να στηρίξουν το κράτος εδώ στους αγώνες αυτούς που κάνει και εν μέσω πανδημίας.

Θέλουμε ένα δημόσιο που να λειτουργεί σωστά;

Αυτά είχα να σας πω ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ο κύριος Γλύκος. Κύριε Γλύκο έχετε το λόγο για τρία λεπτά παρακαλώ.

**ΑΘΑΝΑΣΙΟΣ ΓΛΥΚΟΣ (Πρόεδρος του ΟΣΥΟ)**: Έθεσε μια ερώτηση ο κ. Αλεξιάδης σχετικά με την έλλειψη διαφάνειας. Αυτό, το οποίο συμβαίνει σε αυτό το νομοσχέδιο είναι ότι για πρώτη φορά δεν γνωρίζει ο εργαζόμενος ποιες ακριβώς θα είναι οι αποδοχές του. Αυτό συμβαίνει διότι στο άρθρο 11 δεν αποτυπώνεται ποιες θέσεις εργασίας εντάσσονται σε κάθε βαθμό και στην αντίστοιχη αμοιβή. Όμως εδώ υπάρχει ένα «αλλά». Από τη στιγμή που έχει υπολογιστεί το κόστος εφαρμογής αυτού του μισθολογίου, πράγμα που σημαίνει ότι μία στοιχειώδη προσομοίωση σχετικά με το ποιες θέσεις εντάσσονται σε κάποιο βαθμό έχει γίνει, γιατί αυτό δεν αποτυπώνεται και στο κείμενο του νόμου; Γιατί δεν αποτυπώνονται ποια είναι τα κριτήρια αξιολόγησης και τα αποτελέσματα της αξιολόγησης, από ποιους γίνεται αυτή η αξιολόγηση και με ποιο τρόπο αν εντάσσονται αυτές οι θέσεις εργασίας; Αυτό θα γίνει εκ των υστέρων; Δηλαδή, εργαζόμενος θα περιμένει να αποφασίσουν κάποιοι – και ποιοι θα είναι αυτοί οι κάποιοι – πίσω από κλειστές πόρτες; Γιατί στο τέλος αυτό θα γίνει και όποιος μπορεί να ασκήσει την πίεση, θα πηγαίνει σε καλύτερο βαθμό και θα έχει καλύτερη αμοιβή. Αυτή είναι η απάντηση προς τον κ. Αλεξιάδη.

Όσο αφορά τα δύο θέματα που έθεσα, ένα που έχει να κάνει με τους νέους συναδέλφους στις λοιπές υπηρεσίες του Υπουργείου Οικονομικών, διαπίστωσα ότι υπάρχει μια συναίνεση σχετικά με την ικανοποίηση αυτού του αιτήματος, πρώτον, και το οποίο ελπίζουμε να γίνει και να αποτυπωθεί στο συγκεκριμένο σχέδιο νόμου. Το δεύτερο που έθεσα σχετικά με τη μισθολογική ωρίμανση και το συμψηφισμό με την προσωπική διαφορά, που εδώ και δέκα χρόνια κανένας υπάλληλος του Υπουργείου Οικονομικών όχι μόνο δεν έχει μείνει στα ίδια, άλλα έχει μειωμένες αποδοχές λόγω αυξημένων κρατήσεων και άκουσα και τον κ. Σπανάκη ότι πρέπει αυτό το θέμα θα τακτοποιηθεί. Μάλιστα, για το συγκεκριμένο είχαμε λάβει και δεσμεύσεις και από τον Αναπληρωτή Υπουργό Οικονομικών και Υφυπουργό οικονομικών. Αυτά ήθελα να πω.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Πιτσιλής.

**ΓΕΩΡΓΙΟΣ ΠΙΤΣΙΛΗΣ (Διοικητής της Ανεξάρτητης Αρχής Δημοσίων Εσόδων)**: Ευχαριστώ, κύριε Πρόεδρε. Θα ξεκινήσω από το τέλος, για το εκτός θέματος ζήτημα που μας βάλατε, αλλά δεσμεύομαι να το δω και να επανέλθω το συντομότερο έχοντας επικοινωνήσει με τον αρμόδιο Υπουργό, τον κύριο Βεσυρόπουλο. Θέλω να δώσω μια συνολική και όσο το δυνατόν πιο σύντομη απάντηση σε αυτά που ακούστηκαν. Θυμίζω την βασική αρχή του νέου μισθολογίου, το οποίο ξαναλέω, έχουν διαμορφώσει οι υπηρεσίες της ΑΑΔΕ. Είναι μέρος της συνολικής μεταρρύθμισης του συστήματος διαχείρισης του ανθρώπινου δυναμικού, έργο το οποίο είναι σε εξέλιξη εδώ και πολλά χρόνια. Προφανώς, έχουμε λάβει εμείς υπόψη μας βέλτιστες διεθνείς πρακτικές, αλλά είναι ένα σύστημα, το οποίο είναι προσαρμοσμένο στα ελληνικά δεδομένα και η προσαρμογή αυτή, η σύνταξη, η μελέτη, η προετοιμασία, η προσαρμογή έχει γίνει από τις υπηρεσίες της Ανεξάρτητης Αρχής Δημοσίων Εσόδων.

Η βασική, λοιπόν, αρχή αυτού του νομοσχεδίου και αυτού του νέου συστήματος, είναι ότι υπάρχει ένα μέρος της αμοιβής, το οποίο συνδέεται με το περίγραμμα θέσης εργασίας. Δεν είναι ως αρχή αυτή εισαγόμενη για πρώτη φορά με αυτό εδώ το νομοσχέδιο. Προβλέπεται ήδη στο άρθρο 17 του ν.4354/2015. Διαβάζω «στους υπαλλήλους που υπάγονται σε διάταξη παρόντος», δηλαδή όλου του Δημοσίου, «δύνανται να χορηγείται αμοιβή, η οποία συνδέεται με την περιγραφή και αξιολόγηση της θέσης εργασίας. Απαραίτητη προϋπόθεση για τη χορήγηση της εν λόγω αμοιβής είναι η αναλυτική περιγραφή, βαθμολόγηση και αξιολόγηση των θέσεων εργασίας του κάθε φορέα».

Στη δεύτερη παράγραφο του ίδιου άρθρου προβλέπεται ότι «το ύψος της αμοιβής της προηγούμενης παραγράφου συμψηφίζεται με την προσωπική διαφορά». Σας λέω, λοιπόν, ότι οι βασικές αρχές αυτού του νομοσχεδίου ήδη έχουν τεθεί για όλο το Δημόσιο. Εξειδικεύονται, γίνονται πραγματικότητα, γίνονται πράξη μέσα από μία σειρά μέριμνας, έτσι ώστε κανένας υπάλληλος να μην πάρει λιγότερα χρήματα από αυτά που παίρνει με το σημερινό καθεστώς και, από την άλλη πλευρά, εξορθολογίζοντας τις αμοιβές ανάλογα με την προσδοκία της θέσης που κατέχει ο κάθε υπάλληλος.

Όλες οι θέσεις κατατάσσονται σε περιγράμματα και όλα τα περιγράμματα βαθμολογούνται και εντάσσονται σε ένα βαθμολόγιο, το οποίο είναι στην τελική του φάση αυτή τη στιγμή. Απαντώντας λοιπόν και στο ζήτημα που έθεσε ο κύριος Αλεξιάδης σχετικά με τις αμοιβές του γραφείου Διοικητή, θα δείτε μέσα στο νομοσχέδιο ότι υπάρχει πρόβλεψη ότι οι κάτοχοι αυτών των θέσεων, έχουν μειωμένη αμοιβή περιγράμματος κατά τριάντα τοις εκατό, δηλαδή, είναι σε χειρότερη θέση με τους αντίστοιχους ομοιόβαθμούς του σε άλλες θέσεις της ΑΑΔΕ.

Βεβαίως, και έγινε διάλογος. Κάνουμε πάντοτε θεσμικό διάλογο, τα τελευταία πέντε χρόνια όσο είμαι εγώ εκεί και με τη θέση του Γενικού Γραμματέα και του Διοικητή μετά το γνωρίζουν όλοι, η πόρτα μου είναι πάντα ανοιχτή για διάλογο. Έχει γίνει θεσμικός διάλογος και όταν εκδόθηκαν τα περιγράμματα θέσης εργασίας της ΑΑΔΕ το 2017. Έγινε θεσμικός διάλογος και όταν βγήκε το σχέδιο της απόφασης για την αξιολόγηση και βεβαίως θα γίνει θεσμικός διάλογος και για όλα τα σχέδια αποφάσεων της ΑΑΔΕ που συνθέτουν το σύστημα διαχείρισης του ανθρώπινου δυναμικού δηλαδή, το βαθμολόγιο τις διαδικασίες κατάταξης και κινητικότητας των υπαλλήλων.

Άκουσα με πολύ προσοχή τις παρατηρήσεις του κυρίου Σπανάκη και του κύριου Καράογλου και του κυρίου Βολουδάκη. Θα σας πω ότι στο νομοσχέδιο υπάρχει ήδη πρόνοια, υπάρχει μεταβατική διάταξη είναι η παράγραφος 6 του άρθρου 20 ακριβώς για να μην δημιουργηθεί αναστάτωση σε σχέση με το υπόλοιπο δημόσιο. Είναι απολύτως εύλογος ο προβληματισμός και υπάρχει ήδη μέριμνα γι’ αυτό.

Σας ευχαριστώ θερμά για το χρόνο που μου δώσατε να εξηγήσω τη νέα μεταρρύθμιση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Άκουσα με προσοχή τους φορείς, τις παρατηρήσεις και τις προτάσεις τους τις έχω καταγράψει. Θα ξεκινήσω λίγο με τον κ . Αλεξιάδη που είπε στην αρχή της τοποθέτησής του ότι εάν εξετάζει η Κυβέρνηση να αποσύρει το νομοσχέδιο, του θυμίζω ότι είναι μια μνημονιακή υποχρέωση της προηγούμενης Κυβέρνησης της δικής σας Κυβέρνησης. Δεν θέλω να πω αναλυτικά για δεσμεύσεις του πρώην Υπουργού και όλα αυτά, αλλά εμείς πιστεύουμε ότι το νομοσχέδιο είναι θετικό. Χθες στην Επιτροπή Οικονομικών επί της αρχής επισήμανα τα θετικά σημεία του νομοσχεδίου. Είναι ένα σύστημα δίκαιο, αντικειμενικό, σύγχρονο που σέβεται τις προσδοκίες των εργαζομένων και την εξυπηρέτηση των φορολογούμενων πολιτών.

Στην τοποθέτησή μου κύριε Πρόεδρε στην τρίτη συνεδρίαση επί των άρθρων θα τοποθετηθώ θα επαναλάβω πάλι τα θετικά σημεία του νομοσχεδίου. Ακούσαμε τους φορείς και τους συναδέλφους, θα βελτιώσουμε κάποια σημεία όπου μπορεί και αν γίνεται. Και δυο τρία σημεία μόνο που πρέπει να εξηγήσω. Είπε κάποιος από τους φορείς ότι δεν έχει άμεση εφαρμογή το νομοσχέδιο. Το νομοσχέδιο λέει μέσα έναρξη εφαρμογής τη 1/6/2021 έχει εξουσιοδοτική στον Υπουργό και τον Διοικητή. Εάν κάτι δεν πάει καλά μέχρι εκείνο το χρονικό διάστημα, αλλά ο στόχος είναι 1/6/2021 να έχει ξεκινήσει η εφαρμογή του.

Δεν έχει επεξεργασία από υπηρεσιακούς παράγοντες αλλά από κάπου αλλού εννοώντας το εξωτερικό. Αυτό νομίζω ότι δεν μπορούμε να το λέμε έτσι αυθαίρετα. Σίγουρα το νομοσχέδιο έχει επεξεργαστεί εδώ και πάρα πολύ καιρό από τους υπηρεσιακούς παράγοντες αυτό είναι δεδομένο. Δεν το συζητώ ότι ήρθε από κάπου αλλού αυτό γινόταν τα προηγούμενα χρόνια που ερχόταν στα αγγλικά κείμενα και τα μεταφράζαμε και καθόμασταν να τα ψηφίσουμε όλη νύχτα μέχρι τα ξημερώματα. Είναι μιας άλλης εποχής δεν αφορά τη δική μας Κυβέρνηση.

Για το ότι «δεν έγινε διάλογος», είπε ο κ. Διοικητής προηγουμένως, ότι έγινε θεσμικός διάλογος με τον κ. Διοικητή και με εμάς και αυτό είναι δεδομένο, βγήκε στη διαβούλευση το νομοσχέδιο τον Νοέμβριο, σήμερα είναι Φεβρουάριος, τα σχόλια που είχαν τεθεί εκεί πέρα αξιολογήθηκαν, άρα ούτε αυτό στέκει, έχει πάρα πολύ καιρό.

Ακούστηκε, ότι δεν έχει καμία σχέση το νομοσχέδιο αυτό που βγήκε στη διαβούλευση με αυτό που κατατέθηκε στη Βουλή και αυτό εδώ πέρα νομίζω ότι δεν ευσταθεί.

Όλα τα άλλα θα τα πω στην ομιλία μου στην Επιτροπή, στην συζήτηση επί των άρθρων.

Κύριε Πρόεδρε, σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ κύριε Υπουργέ. Αγαπητή κυρία και κύριοι συνάδελφοι ολοκληρώθηκε η δεύτερη συνεδρίαση της Επιτροπής.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτης Καππάτος, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 12.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**